Poon pa kan suanoy na panahon, gusto na ni Jehova na an lambang pamilya magkaigwa nin panahon na mag-iribanan, na pinapakosog an espirituwalidad asin relasyon sa lambang saro. (Deuteronomio 6:6, 7) Iyan an dahelan kun taano an mga Saksi ni Jehova ta may iskedyul kada semana sa pagsamba bilang pamilya—na pinag-oolayan, sa relaks na kamugtakan, an espirituwal na mga bagay na espesipiko nindang kaipuhan. Dawa nagsosolo ka, an panahon na iyan puedeng magin marahayon na oportunidad na makaibanan an Dios paagi sa proyekto nin pag-adal sa Biblia na pinili mo.\nPanahon na orog na rumani o mas dumayupot ki Jehova. “Rumani kamo sa Dios, asin sia marani sa saindo.” (Santiago 4:8) Mas namimidbid mi si Jehova mantang nanonodan mi an mga detalye dapit sa saiyang personalidad asin mga gibo paagi sa nasusurat niang Tataramon. An sarong pasil na paagi na makapoon nin pampamilyang pagsamba iyo an paggamit nin pirang minuto para sa makosog asin iribang pagbasa kan Biblia, na tibaad sinusunod an semanal na iskedyul para sa Pagtiripon Mapadapit sa Pamumuhay Asin Ministeryo. Puedeng barangabangaon kan mga miembro nin pamilya an babasahon, dangan pag-olayan kan gabos kun ano an nanodan sa Kasuratan.\nPanahon na mas dumayupot sa mga kapamilya. Paagi sa pag-adal sa Biblia bilang pamilya, mas napapakosog an relasyon kan mga mag-agom, pati na kan mga magurang asin mga aki. Iyan maninigong magin maogma asin matoninong na panahon, saka pirmeng inaantisipar kan gabos. Depende sa edad kan mga aki, puedeng pumili an mga magurang nin praktikal na mga temang pag-oolayan, na tibaad ginagamit An Torrengbantayan asin Awake! o an mga nasa website niato na jw.org. Puede nindong pag-olayan an problema kan mga aki sa eskuelahan asin kun paano iyan aatubangon. Magayon kun magheling kamo nin sarong programa sa JW Broadcasting (tv.jw.org) dangan pag-orolayan iyan pagkatapos. Ikakaogma man nindo an pagpraktis kan mga kakantahon sa mga pagtiripon asin an pagmerindal pagkatapos kan pampamilyang pagsamba.\nAn espesyal na panahon na ini kada semana para sa iribang pagsamba ki Jehova makakatabang sa gabos na miembro kan pamilya na ikaogmang marhay an Tataramon nin Dios, asin bebendisyonan nanggad nia an paghihingoa nindo.—Salmo 1:1-3.\nTaano ta nag-iiskedyul kami nin panahon para sa pampamilyang pagsamba?\nPaano magigibo kan mga magurang na magin nakakaogma sa gabos na miembro kan pamilya an panahon na ini?\nMaghagad nin mga ideya sa ibang miembro kan kongregasyon kun ano an ginigibo ninda sa pampamilyang pagsamba. Aramon man kun anong mga publikasyon an nasa Kingdom Hall na magagamit sa pagtokdo sa mga aki mo dapit ki Jehova.\nPuwedeng Magin Maugma an Saimong Pamilya\nAn pagkamuot na ipinahiling ni Jesus sarong halimbawa para sa mga agom na lalaki, agom na babayi, mga magurang, asin mga aki. Ano an manunudan ta sa saiya?\nI-share I-share Ano an Pampamilyang Pagsamba?


Reyna Victoria - Wikipedia\n22 Enero 1901(1901-01-22) (edad 81)\nSi Victoria (Alexandrina Victoria; 24 nin Mayo 1819 – 22 nin Enero 1901) an Reyna kan United Kingdom of Great Britain asin Ireland puon 20 nin Hunyo 1837hanggang sa saiyang kagadanan. Kan Mayo 1 1876, nagkaigwa siya nin dugang na titulo na Empress of India.\nSi Victoria an aking babae ni Prince Edward, Duke kan Kent asin Strathearn, ikaapat na aki ni King George III. Parehas an Duke asin Hadi nagadan kan 1820, asin si Victoria pinakadakula nin saiyang ina na si Princess Victoria kan Saxe-Coburg-Saalfeld. Namana nya an korona sa edad na disiotso, pakatapos magadan kan saiyang mga tugang na lalaki sa ama,mayong nawalat na lehitimong aki. An United Kingdom nakaestablisar na nin constitutional monarchy, na kun saen an namamahala igwa lang dikit na politikal na kapangyarihan. Sa pribado,si Victoria nagporbar na impluwensyahan an polisiya nin gobyerno asin ministerial appointments; sa publiko, siya nagin national icon na midbid sa pagiging istrikto asin may batayan sa moralidad.\nLadawan ni Victoria edad apat ni Stephen Poyntz Denning, 1823\nKinua sa "https://bcl.wikipedia.org/w/index.php?title=Reyna_Victoria&oldid=216633"\nHuring binago an pahinang ini kaitong 16 Oktubre 2021, alas 13:29.


Lubos na Apresyaron an mga Kuwalidad ni Jehova | Pag-aadalan\nISTORYA NIN BUHAY An Pagkuyog ki Jehova Nagtatao nin Dakul na Bendisyon\nLubos na Apresyaron an mga Kuwalidad ni Jehova\nApresyaron an Pagkabukas-palad Asin Pagigin Rasonable ni Jehova\nMagpamolde sa Disiplina ni Jehova\nMga Elder—Papakusugon daw Nindo “an mga Napapagal”?\nAn Torrengbantayan—Pag-aadalan na Edisyon | Hunyo 2013\nBASAHON SA Afrikaans Albanian Aleman Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bicol Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch Efik Español Estonian Ewe Finnish Ga Georgian Greenlandic Griego Guarani Haitian Creole Hapon Hiligaynon Hungarian Icelandic Igbo Iloko Indonesian Ingles Italian Sign Language Italiano Japanese Sign Language Kazakh Kikuyu Kinyarwanda Kirghiz Koreano Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Pranses Quechua (Ayacucho) Quechua (Bolivia) Romanian Ruso Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n‘Magin kamong mga paraarog sa Diyos, siring sa mga aking namumutan.’—EFE. 5:1.\nANO AN SIMBAG NINDO?\nPaano ta mapapararom an satong pag-apresyar sa mga kuwalidad ni Jehova?\nPaano an saro nagigin madaling dulukon?\nPaano ta maaarog an pagigin mayong ipinapaurog ni Jehova?\n1. (a) Anong mga kuwalidad ni Jehova an puwedeng maisip nin sarong Kristiyano? (b) Paano kita makikinabang sa pagsiyasat sa mga kuwalidad nin Diyos?\nKUN iniisip-isip mo an personalidad ni Jehova, anong mga kuwalidad an minalaog sa isip mo? An naiisip kan dakul sa sato iyo an pagkamuot, hustisya, kadunungan, asin kapangyarihan. Pero, aram niyato na si Jehova kadakul nin nakakaakit na kuwalidad. Sa katunayan, puwedeng makalista nin labi sa 40 kuwalidad ni Jehova, na an kada saro tinukar na sa satong mga publikasyon. Imahinara na sana kun gurano kadakul na kahanga-hangang mga katotoohan manungod sa personalidad ni Jehova an manunudan ta paagi sa satong personal o pampamilyang pag-adal! Paano kita makikinabang sa pag-adal na iyan? Mapapararom kaiyan an satong pag-apresyar sa satong langitnon na Ama. Kun mas hararom an satong pag-apresyar ki Jehova, mas makusog man an satong kamawutan na rumani sa saiya asin arugon siya.—Jos. 23:8; Sal. 73:28.\n2. (a) Iilustrar kun paano ta puwedeng mapararom an satong pag-apresyar sa mga kuwalidad ni Jehova. (b) Ano an satong pag-uulayan?\n2 Pero, ano an buot sabihon kan “pag-apresyar” sa sarong bagay? Arog kan pagkagamit kan tataramon na iyan sa artikulong ini, iyan nangangahulugan nin pagmidbid sa tunay na halaga nin sarong bagay. An pag-apresyar puwedeng magrarom nin luway-luway. Sa pag-ilustrar: Nag-uurog an satong pag-apresyar sa sarong bagong putahe mantang pinaparong ta an hamot kaiyan, dangan pignanamitan kun gurano iyan kasiram, sagkod na kita na mismo an nagluluto kaiyan. Sa kaagid na paagi, napapararom ta an satong pag-apresyar sa sarong kuwalidad ni Jehova kun iyan pinag-aadalan ta, hinuhurop-hurop, dangan inaarog sa satong buhay. (Efe. 5:1) Katuyuhan kan artikulong ini asin kan duwa pang sunod na artikulo na pararumon an satong pag-apresyar sa mga kuwalidad nin Diyos na tibaad dai niyato gayong naiisip kun ikukumparar sa saiyang panginot na mga kuwalidad. Sa kada kuwalidad, pag-uulayan ta an minasunod: Ano an kahulugan kaiyan? Paano iyan ipinapahiling ni Jehova? Asin paano ta maaarog si Jehova sa pagpahiling kan partikular na kuwalidad na iyan?\nSI JEHOVA MADALING DULUKON\n3, 4. (a) Paano mo ilaladawan an saro na madaling dulukon? (b) Paano kita inaasegurar ni Jehova na siya madaling dulukon?\n3 Inot niyatong pag-ulayan an kuwalidad na pagigin madaling dulukon. Paano mo ilaladawan an saro na madaling dulukon? Tibaad sabihon mo, ‘Saro na mabuot, pirming may panahon sa iba, asin dai nakakaalangan kun kaulay.’ Sa parati, maririsa mo kun baga an sarong tawo madaling dulukon o bako paagi sa pagdangog sa sinasabi niya asin sa pag-obserbar sa saiyang hiro—sa mustra, ekspresyon kan lalawgon, asin iba pa.\n4 Paano ipinapahiling ni Jehova na siya madaling dulukon? Minsan ngani siya an pinakamakakamhan na Kaglalang kan satong mahiwason na uniberso, inaasegurar kita ni Jehova na kun dapit sa satong mga pamibi, andam siya asin gusto niyang dangugon saka simbagon iyan. (Basahon an Salmo 145:18; Isaias 30:18, 19 *.) Puwede kitang makipag-ulay sa Diyos nin gurano man kalawig, sa ano man na oras o lugar. Puwede ta siyang dulukon na mayong pag-alangan, huling aram ta na nungka niya kitang sasawayon sa paggibo kaiyan. (Sal. 65:2; Sant. 1:5) Ilinaladawan kan Bibliya si Jehova sa paagi na masasabutan nin tawo tanganing iparisa na gusto niyang dulukon siya. Halimbawa, an salmistang si David nagsurat na ‘an mga mata ni Jehova nakaturuhok’ sa sato asin an saiyang ‘tuong kamot inaataman’ kita. (Sal. 34:15; 63:8) Iinagid ni propeta Isaias si Jehova sa sarong pastor kan sabihon niya: “Paagi sa saiyang takyag titipunon niya an mga kordero; asin sa saiyang daghan kakargahon niya sinda.” (Isa. 40:11, NW) Imahinara na sana! Gusto ni Jehova na magin harani kita sa saiya arog sa sarong sadit na kordero na kurukarga nin mapagmakulog na pastor. Talagang madaling dulukon an satong Ama! Paano ta maaarog si Jehova sa bagay na ini?\nSARONG KUWALIDAD NA PINAPAHALAGAHAN NA MARHAY\n5. Taano ta mahalaga sa mga elder na magin madaling dulukon?\n5 Dai pa sana nahahaloy, an ibang maigot na mga Saksi sa manlain-lain na kontinente hinapot, “Arin na kuwalidad an pinakainaapresyar mo sa sarong elder?” An kadaklan sa sainda nagsimbag, “Madaling dulukon.” Totoo, kaipuhan kan kada Kristiyano na lubos na patalubuon an kuwalidad na iyan, pero nangurugnang mahalaga sa mga elder na magin madaling dulukon. (Isa. 32:1, 2) Sa pagkomento kun taano ta para sa saiya mahalagang marhay an kuwalidad na ini, an sarong sister nagsabi: “Makikinabang sana kita sa ano man na iba pang marahay na kuwalidad nin sarong elder kun siya madaling dulukon.” Nahihiling mo daw an lohika kaiyan? Pero, paano an saro nagigin madaling dulukon?\n6. Ano an sarong importanteng paagi tanganing magin madaling dulukon?\n6 An sarong importanteng paagi tanganing magin madaling dulukon iyo an pagpahiling nin tunay na interes sa iba. Kun an sarong elder nagmamakulog sa iba asin andam na tumabang, posibleng marhay na marisa ini kan mga tugang, pati na kan mga aki. (Mar. 10:13-16) An 12 anyos na si Carlos nagsabi: “Nahihiling ko an mga elder sa Kingdom Hall na nakangirit saka mabuot; nagugustuhan ko iyan sa sainda.” Siyempre, bakong igo na sabihon nin sarong elder na siya madaling dulukon; maninigo na ipahiling niya an kuwalidad na iyan. (1 Juan 3:18) Paano niya iyan magigibo?\n7. Taano ta an pagsulot kan badge sa kumbensiyon parating nakakapapuon nin pag-uulay, asin ano an manunudan niyato digdi?\n7 Isip-isipa an pagkumparar na ini. Dai pa sana nahahaloy, sulot nin sarong brother an saiyang badge sa kumbensiyon kan siya nagbibiyahe pauli sakay nin eroplano pagkatapos mag-atender nin kumbensiyon sa ibang nasyon. Kan mahiling kan flight steward an badge na may nakasurat na “Dumatong Logod an Kahadean nin Dios!” sinabihan kaini an brother, “Iyo, dumatong lugod iyan—kaipuhan na pag-ulayan ta pa iyan.” Nagkaulay sinda, asin an steward maugmang nag-ako kan satong mga magasin. Dakul sa sato an nagkaigwa nin arog kaiyan na mga eksperyensiya. Pero, taano ta an badge sa kumbensiyon parating nakakapapuon nin pag-uulay? Huli ta garo man sana sinasabi kaiyan sa mga tawo: “Dai kamo mag-alangan na magdulok sako. Haputon nindo ako kun sain ako maduman.” An badge sarong nahihiling na tanda tanganing ipaaram sa mga tawo na andam kitang ihiras sa sainda an satong mga paniniwala. Kaagid kaiyan, gusto kan Kristiyanong mga elder na magtao nin nahihiling na mga tanda na nagsasabi sa saindang mga kapagtubod: “Dai kamo mag-alangan na magdulok sako.” Ano an nagkapira sa mga tandang iyan?\n8. Paano ipinapahiling kan mga elder na talagang interesado sinda sa iba, asin ano an epekto kaiyan sa kongregasyon?\n8 Puwedeng magkakaiba an kaugalian sa manlain-lain na kadagaan, pero sa parati kun kita sinserong nagngingirit sa mga tugang, makiamigong inaabrasa sinda, o mabuot na kinukumusta, ipinapahiling ta na talagang interesado kita sa sainda. Siisay an maninigong mag-inot sa paggibo kaini? Mangnuhon an halimbawang itinao ni Jesus. Sinabi ni Mateo na kan maghirilingan si Jesus asin an mga disipulo niya, ‘si Jesus nagdulok asin nagtaram sainda.’ (Mat. 28:18) An mga elder ngunyan nag-iinot man sa pagdulok sa mga kapagtubod ninda asin nakikipag-ulay sa sainda. Ano an puwedeng magin epekto kaiyan sa kongregasyon? Sinabi kan sarong 88 anyos na payunir na sister: “Huli sa sinserong ngirit asin nakakaparigon na mga tataramon sa sako kan mga elder pag minalaog ako sa Kingdom Hall, namutan ko sinda.” Saro pang maimbod na sister an nagsabi: “Tibaad sadit na bagay iyan kun hihilingon, pero kun nakangirit an sarong elder pag inaako ako sa pagtiripon, dakulang bagay iyan sako.”\nMADALING DULUKON ASIN MAY PANAHON SA IBA\n9, 10. (a) Anong marahayon na halimbawa an itinatao ni Jehova? (b) Paano an mga elder makakatao nin panahon sa iba?\n9 Siyempre pa, dai makakadulok sa sato an iba kun mayo kita nin panahon sa sainda. Nagtatao si Jehova nin marahayon na halimbawa sa bagay na ini. ‘Siya bakong harayo sa lambang saro sa sato.’ (Gui. 17:27) An sarong paagi na an mga elder nagtatao nin panahon sa iba iyo na sinda nakikipag-ulay sa mga tugang, hoben man o gurang, bago asin pagkatapos kan Kristiyanong mga pagtiripon. Sarong payunir na brother an nagsabi: “Kun kinukumusta ako nin sarong elder dangan minapundo tanganing dangugon an simbag ko, namamatian ko na mahalaga ako.” An sarong sister na haros 50 taon nang naglilingkod ki Jehova nagsabi: “Pag an mga elder nagtatao nin panahon na makaulay ako pagkatapos kan pagtiripon, ipinapamati ninda sako na mahalaga ako.”\n10 Totoo na kaipuhan man na asikasuhon kan Kristiyanong mga pastor an iba pa nindang paninimbagan. Pero, sa panahon nin pagtiripon, maninigo na magin pasuhan ninda na magtao nguna nin atensiyon sa mga tugang.\nSI JEHOVA MAYONG IPINAPAUROG\n11, 12. (a) Ano an buot sabihon kan pagigin mayong ipinapaurog? (b) Paanong si Jehova sarong halimbawa sa sato sa pagigin mayong ipinapaurog?\n11 An saro pa sa nakakaakit na mga kuwalidad ni Jehova iyo an pagigin mayong ipinapaurog. Ano an buot sabihon kan pagigin mayong ipinapaurog? Nangangahulugan iyan nin pantay na paghiling, na mayo nin kinakampihan o paboritismo. Duwang bagay an kalabot sa tunay na mayong pagpaurog: kaisipan asin gibo. Taano ta parehong kaipuhan iyan? Huling an saro mapapahiro sana na trataron an gabos nin daing pagpaurog kun mayo sa kaisipan niya an pagpaurog. Sa Kristiyanong Griegong Kasuratan, an pananaram na “mayong ipinapaurog” literal na nangangahulugan na dai “naghihiling sa lalawgon,” an buot sabihon, dai pinapaboran an saro kisa sa iba base sa lalawgon. (Gui. 10:34, NW; Kingdom Interlinear) Huli kaini, an saro na mayong ipinapaurog dai naghihiling sa pangluwas na itsura o kamugtakan sa buhay nin saro, kundi sa saiyang pagkatawo.\n12 Si Jehova an pinakanangungurog na halimbawa sa pagigin mayong ipinapaurog. An saiyang Tataramon nagsasabi na siya ‘dai nagpapalain,’ o mayong ipinapaurog, asin ‘dai niya tinatratar nin may pagpaurog an siisay man.’ (Basahon an Guibo 10:34, 35; Deuteronomio 10:17 *.) Pinatunayan iyan kan sarong sitwasyon na nangyari kan panahon ni Moises.\nInapresyar kan mga aking babayi ni Zelofehad an pagigin mayong ipinapaurog nin Diyos (Hilingon an parapo 13, 14)\n13, 14. (a) Sa anong sitwasyon napaatubang an limang aking babayi ni Zelofehad? (b) Paano ipinahiling ni Jehova na mayo siyang ipinapaurog?\n13 Kan madali nang maglaog an mga Israelita sa Dagang Panuga, limang magturugang na daraga an napaatubang sa masakit na sitwasyon. Ano iyan? Aram ninda na arog kan ibang pamilyang Israelita, an pamilya ninda maako nin daga na itinagama sa saindang ama bilang mana. (Bil. 26:52-55) Pero, nagadan an saindang ama na si Zelofehad, na hali sa tribo ni Manases. Sigun sa kostumbre, an deretso na magin kagsadiri kan daga ipapasa sa mga aking lalaki ni Zelofehad, pero gabos babayi an mga aki niya. (Bil. 26:33) Huling mayo nin aking lalaki na magmamana kan daga, an daga daw kan pamilya itatao sa mga paryente asin daing mawawalat na mana sa mga aking babayi?\n14 Nagdulok ki Moises an limang magturugang na babayi asin naghapot: ‘Taano ta hahalion an ngaran kan samuyang ama sa saiyang kamag-anakan, huli ta dai siya nin aking lalaki?’ Nakimahirak sinda: ‘Tawi kami nin panunundon [o, pagsadiri] sa mga tugang na lalaki kan samuyang ama.’ Sinabi daw ni Moises, ‘Mayong eksepsiyon sa ley’? Dai, imbes ‘dinara niya sa atubangan ni Jehova’ an kahagadan ninda. (Bil. 27:2-5) Ano an nagin resulta? Sinabi ni Jehova ki Moises: ‘Katanusan an pinagsasabi kan mga aking babayi ni [Zelofehad]. Tatawan mo sinda nin [pagsadiri] sa mga tugang na lalaki kan saindang ama, asin papadaguson mo an [pagsadiri] kan saindang ama sa sainda.’ Apuwera diyan, may iba pang ginibo si Jehova. An eksepsiyon na iyan ginibo niyang ley paagi sa pagtao kan pagbuot na ini ki Moises: ‘Kun igwa nin magadan na dai nin mga aking lalaki, itatao nindo an saiyang [pagsadiri] sa saiyang aking babayi.’ (Bil. 27:6-8; Jos. 17:1-6) Puon kaidto, igwa na nin seguridad an gabos na babaying Israelita na mapapaatubang sa kaparehong sitwasyon.\n15. (a) Paano tinatratar ni Jehova an saiyang mga lingkod, kaiba na an mga mayo nin ibang mahahagadan nin tabang? (b) Ano pang ibang pagkasaysay sa Bibliya an nagpapahiling na si Jehova mayong ipinapaurog?\n15 Mabuot nanggad asin mayong ipinapaurog an desisyon na iyan! An mga babaying ini na mayo nin ibang mahahagadan nin tabang trinatar ni Jehova nin may dignidad, arog kan pagtratar niya sa mga Israelita na mas marahay an kamugtakan sa buhay. (Sal. 68:5) Saro sana ini sa dakul na pagkasaysay sa Bibliya na nagpapahiling kan nakakaugmang katotoohan na ini: Tinatratar ni Jehova nin daing pagpaurog an gabos na lingkod niya.—1 Sam. 16:1-13; Gui. 10:30-35, 44-48.\nPUWEDE TANG ARUGON SI JEHOVA\n16. Paano ta mapapatalubo asin mapapakusog an satong pagigin mayo nin ipinapaurog?\n16 Paano niyato puwedeng arugon an pagigin mayong ipinapaurog ni Jehova? Tandaan na may duwang aspekto an pagigin mayong ipinapaurog. Magigibo sana niyatong trataron nin daing pagpaurog an iba kun kita mayo nin ipinapaurog. Totoo, gusto niyato gabos isipon na kita bukas an isip asin mayo nin ipinapaurog. Pero, siguradong mauyon ka na bako pirming pasil na ebalwaron sa rasonableng paagi an satuya mismong mga sabuot. Kaya, ano an puwede niyatong gibuhon tanganing maaraman kun baga kita dai nin kinakampihan? Buweno, kan gustong maaraman ni Jesus kun ano an sinasabi kan mga tawo manungod sa saiya, hinapot niya an saiyang pinagkakatiwalaan na mga katuod: ‘Siisay daa an Aki nin tawo?’ (Mat. 16:13, 14) Taano ta dai arugon si Jesus sa bagay na iyan? Puwede mong haputon an sarong amigo na maaasahan mong prangkang mataram kun baga ika midbid na mayo nin ipinapaurog. Kun sabihon niya na kun minsan medyo nahihiling pa sa saimo an pagpaurog kun manungod sa rasa, estado sa sosyedad, o kamugtakan sa pagbuhay, ano an maninigo mong gibuhon? Udok na ipamibi ki Jehova an manungod sa mga sabuot mo, na nakikimahirak na tabangan ka na baguhon an saimong kaisipan tanganing mas lubos mong mapabanaag an saiyang pagigin mayo nin ipinapaurog.—Mat. 7:7; Col. 3:10, 11.\n17. Ano an mga puwede tang gibuhon tanganing matratar niyato an iba nin mayong pagpaurog?\n17 Sa laog kan Kristiyanong kongregasyon, ipinapahiling niyato an satuyang kamawutan na arugon an pagigin mayong ipinapaurog ni Jehova paagi sa pagtratar sa gabos niyatong tugang nin may dignidad asin mamumuton na kabuutan. Halimbawa, kun manungod sa pagkamapag-istimar, gusto niyatong imbitaran an gabos na kapagtubod, kaiba na an mga tugang na iba an kultura saka an mga dukha, ilo, o balo. (Basahon an Galacia 2:10; Santiago 1:27.) Dugang pa, sa paghuhulit kan Kahadian, mayo kitang ipinapaurog kun ihinihiras niyato an maugmang bareta sa mga tawo ano man an saindang pinaghalian, kaiba na an mga hali sa ibang nasyon. Nauugma kita huling igwa kita nin mga literatura na basado sa Bibliya sa mga 600 na lengguwahe. Saro nanggad iyan na patotoo nin pagigin mayong ipinapaurog!\n18. Paano mo personalmenteng ikakapahiling na inaapresyar mo an pagigin madaling dulukon asin mayong ipinapaurog ni Jehova?\n18 Iyo, mantang nagtatao kita nin panahon na hurop-hurupon kun paanong si Jehova talagang madaling dulukon asin mayong ipinapaurog, minararom an satuyang pag-apresyar sa saiya. Dangan, an ruminarom na pag-apresyar maninigo na magpahiro sa satuya na arugon nin lubos an mga kuwalidad ni Jehova, na ipinapahiling iyan sa satuyang pagtratar sa mga kapagtubod asin sa mga hinuhulitan niyato.\n‘Harani si Jehova sa gabos na nag-aarang sa saiya.’—Sal. 145:18 (Hilingon an parapo 9)\n‘Dai tinatratar ni Jehova nin may pagpaurog an siisay man.’—Deut. 10:17, NW (Hilingon an parapo 17)\n^ par. 4 Isaias 30:18, 19 (An Banal na Biblia): “Kaya mahalat an KAGURANGNAN para kaugayan kamo, kaya mabuhat para kaherakan kamo. Ta Dios nin katanosan an KAGURANGAN; paladan an gabos na naghahalat saiya. Opo, banwaan nin Sion na nag-iistar sa Jerusalem, dai ka na lamang mahibi: kakaugayan ka sa tingog kan saimong agrangay; pag madangog ka, sisimbagon ka.”\n^ par. 12 Deuteronomio 10:17 (NW): “Huli ta si Jehova na saindong Diyos iyo an Diyos nin mga diyos asin Kagurangnan nin mga kagurangnan, an Diyos na dakula, makakamhan asin makangingirhat, na dai tinatratar nin may pagpaurog an siisay man ni nag-aako nin suhol.”\nAN TORRENGBANTAYAN—PAG-AADALAN NA EDISYON Hunyo 2013


Minatubod Ako Sa Diklom: October 2005\nKITA AN SALUGSOG SA SULOG\nAngay asin napapanahon an inilagdang antolohiya nin mga rawitdawit asin paghorop-horop kan oragonrepublic.com, an website na pagsasadiri ni Fer Basbas kasu naka’aging Sabado. An koleksyon na may titulong Salugsog sa Sulog pipakarhay ni Jason Chancoco, taga-Iriga asin saro sa mga nangungurog na tingog sa literaturang Bikol ngonyan. An siring na okasyon nin pagkakaigwa nin sarong babasahon sa Bikol asin isinurat sa satuyang sadiring tataramon nangangapodan nin sarong selebrasyon para satuya gabos nin huli ta bihira pa ngani ining mangyari sa satuya. Bakong suba kun pagoorolayan an gastos asin pagal na idudusay kan mga tawong imbuwelto sa siring na mga proyekto. Minsan an gobyerno lokal dai nagtatao nin magkakanigong atensyon sa siring na mga bagay. An literatura Bikol dai an pig-iintindi kan satuyang ga lideres apwera na siguro kun talagang dakula na an pangaran mo. Alagad, an mga kasaridatan o nagpopoon pa lamang sa pagsurat, ni mayong apiyap sa likod na makukua. Apwera kan limitadong tabang hale sa mga nanunungdan, kaipuhan pa talaga na sagumon an agimadmad kan ga Bikolano na pagmakulgan asin atamanon an sadiri niyang tataramon. Dikit sa mga aki asin huben an nagbabasa sa Bikol. Igwang nagliliyap na dalagan nin pag-isip na an nagsusurat asin nagbabasa sa Bikol, mga bakya asin baduy.\nAn siring na pag-isip dara pa kan makusog na sulog na an literatura sa Pilipinas nakasentro sana sa Manila. Bako lang yan, an literaturang ini na nakasentro sa Manila, nakikipaglaban man sa dominanteng impluwensya kan ibong na lado kan kinaban. Sa siring na sitwasyon, nababayaan talaga an literatura sa mga rehiyon. An Salugsog sa Sulog na kompuesto nin mga parasurat sa Bikol, mga bagong tingog sa satuyang rona. An enot na tomong ini sarong kasimbagan asin pagpamidbid kan satuyang kayaonan. Yaon kami. Yaon kaming mga salugsog sa sulog na nagtutubod sa pagtulod kan satuyang sadiring literartura na kaipuhan sa pagbilog kan sinasabing literatura sa Pilipinas. Makangalas na an Unibersidad nin Pilipinas sa Diliman, nagluluwas nin Student Jubilee Edition nin mga librong barato sana asin ikinakampanya nindang iyo ini an best of Philippine Literature, alagad mayo nin sarong libro o koleksyon nin mga sinurat na hale sa rehiyon. An Salugsog sa Sulog amay na pagiromdom na kun dai tatawan o dadangogon an mga tingog sa rehiyon, dai mahihimo asin minsan magparalapigot, mayong mahahaman asin magiging sulnod an pagtalubo kan literatura sa Pilipinas.\nSa kadaklan na beses ibinaing an literaturang Bikol sa mga bagay o pagtubod na pigpapasipara sana niyato. An primera klaseng parasurat na si Frank Peñones, inapod kitangmga tawong-lipod na pirit na linili’ngawan sa memorya kan kagabsan, kita idtong mga dai na nahihiling nin huli ta binuta na an satuyang mga mata kan kilyab na dara kan estranghero. Dai ko ini sinasayomahan, ta ini makakatabang man sa satuyang sadiring pagtalubo. Alagad dai kita matalubo o an satuyang sadiring literatura kun inenot na niyato an iba, bago an sadiri ta. Mayong ibang mamakulog sa satuyang sadiring tataramon, kundi kita man sana.\nSa pagluwas kan Salugsog sa Sulog, mawot ko na kitang mga Bikolnon an enot na makakamati nin pagmakulog sa satuyang sadiring tataramon. Ini lugod makataong bagong a’ngat sa satuya. Sa boot magkaigwa nin kopya kan nasabing antolohiya, dai magduwa-duwa na mag e-surat sa info@oragonrepublic.com o bisitahon an website na ini.\nPosted by Kristian Cordero at 10:50 AM No comments:


Koneksyon sa internet problema sa online classes\nAn maluyang serbisyo sa internet connectivity saro sa naheheling na aatubangon na problema kan Department of Education (DepEd) sa masaling mga estudiante sa online classes sa maabot na school year 2020.\nBako lang DepEd maging sa resulta sa survey nagpapaheling na diez por ciento sana sa mga estudiantes sa Ciudad nin Naga an interesado sa online classes huli kan problema sa internet connection alagad kabale na digdi si kawaran nin gadget.\nIni an mga pahayag ni City School Division Superintendent Manny De Guzman kan DepEd sa Ciudad nin Naga dawa na ngani matabang an City School Board na mabugtakan nin mga wifi connections sa mga escuelahan.\nIgwa pang treinta y nieve (39) diyas antes kan burokasan nin klase an saindang opisina central kan DepEd padagos an ginigibong coordinasyon sa DICT tanganing maresolberan an problema sa mga internet connection sa nasyon.\nSinabi ni De Guzman ginibo ninda an survey nganing maaraman sa mga estudiante kun anong modality an saindang sasalihan sa burokasan nin klase.\nSi enot na nagluluwas na mga anuncio igigilid na an face-to-face learning envez naglaog sa utak kan mga estudiante iyo an online classes na an iimplementar kan ahencia huli kan problema sa padagos na paglangkaw kan coronavirus disease (Covid 19) na sagcod sa ngonian mayo pang nadidiscobreng bakuna contra sa virus.\nAlagad sa tahaw kan mga ginigibong campanya kan ahencia na puedeng magpili an mga estudiante sa nagkaperang alternativong pag-adal na bako sanang online classes an ipapasunod envez nagkaperang modality.\nNagluwas sa survey kan DepEd Naga na nag-aabot sa 70 por ciento an nagpapabor sa modular learning asin pig-aandaman pa an klase sa radyo asin television.\nDinagdag pa ni De Guzman na puede pang magbago an diez por ciento sa online classes sa pigtalaan nindang pag-organisar kan mga klase sa escuelahan asin maheheling an tunay na situasyon sagcod na puedeng magbago an resulta sa survey alagad nagtutubod siya kun magbago man an desisyon kan mga estudiante piglalaoman na dai nang gayo mahira an diez por ciento.\nAn DepEd Naga igwang 49 mil na enrollees kan nagtalikod na school year asin sa pinakahuring nagpapalista hasta kan Hulyo 14, igwa nang 43 por ciento an nagpa-enroll sa pribadong escuelahan asin 85 por ciento sa escuelas publica.\nSa DepEd Bicol, sinabi ni Regional Director Guilbert Sadsad maging sa resulta sa survey sa rehiyon cinco nagaabot sana sa diez por ciento kan mga estudiantes an pabor sa online classes. (dpa)


Tubig - Wikipedia\nAn tubig-tabang sa Danaw nin Buhi\nTubig sa tulong estado: likido, alintoto, asin yelo\nAn ambon nagdukot sa lapat kan lawa\nVideo pinapaheling an iba-ibang estado kan tubig sa ordinaryong pagbuhay sa laog kan harong\nAn tubig sarong nasisilag na fluido na iyo an napano asin naporma kan mga salog, danaw, dagat asin uran asin ini an saro sa mayor na sustansya nakukua sa gabos na bagay na may buhay, tinanom man o hayop. Bilang sarong kemikal na pagraramas, an sarong tubig na molekulo linalaman nin sarong oksiheno asin duwang hidrogeno. An tubig, likido kun nakaag sa estandarteng temperatura asin presyon alagad dungan na naeksiste ini sa Kinaban sa iba-iba niyang kamugtakan o estado komo yelo o komo sarong alintoto. Yaon man ini sa estado bilang snow, alopoop, ambon, o panganuron.\nAn tubig napatos 71% kan ibabaw nin Kinaban. Mahalaga nanggad ini sa gabos na porma nin pagkabuhay. Sa Kinaban, sinasabing 96.5% kan tubig kan planetang ini an yaon sa mga dagat, 1.7% sa irarom daga, 1.7% sa mga glaciers asin taklob yelo kan Antarctica asin Greenland, dikit na porsyon sa ibang darakulang hawak katubigan, asin 0.0001% sa ayre bilang alintoto, panganoron (na binibilog ni yelo asin likidong tubig suspendido sa ayre), asin mga pagtete. Sinasabing 2.5% daa kan tubig sa KInaban an tubig-tabang, asin 98.8% kan tubig na iyan sa pormang yelo (dai kabilang an yelo sa panganoron) asin sa irarom-daga na tubig. Kulang sa 0.3% kan gabos na tubig-tabang an yaon sa mga salog, danaw, asin sa atmospero, asin mas dikit ngane kan tubig-tabang nin Kinaban (0.003%) an nalalaom sa mga hawak biolohiko asin sa mga produktong ginigiribo.\n↑ https://www.cia.gov/library/publications/the-world-factbook/geos/xx.html#Geo Kinua 27-05-15\n↑ https://global.oup.com/academic/product/water-in-crisis-9780195076288?cc=ph&lang=en& Kinua 27-05-15\nKinua sa "https://bcl.wikipedia.org/w/index.php?title=Tubig&oldid=199686"\nMga rekursos naturales kan kinaban\nHuring binago an pahinang ini kaitong 16 Disyembre 2020, alas 01:44.


Nag eeksister an Dios? Igwang ebidensya kan eksistensya kan Dios?\nHapot: Nag eeksister an Dios? Igwang ebidensya kan eksistensya kan Dios?\nSimbag: An eksistensya kan Dios dae kayang patotoohan o pahimutikan. An Bibliya nagsasabi na dapat tang akoon sa satuyang pagtubod an katotoohan na an Dios nag eeksister: “Asin kun dae nin pagtubod dae mahihimo na makapasono saiya; huli ta an minadolok sa Dios kaipuhan na tumubod na saiya iyo nanggad, asin na siya iyo an parabalos sa mga naghahanap saiya” (Mga Hebreo 11:16). Kun an Dios talagang hinahanap, pwede siyang magpahiling asin magpatotoo sa bilog na kinaban na siya nag eeksister. Pero kun gigibuhon niya iyan, dae na kaipuhan an pagtubod. “Si Hesus nagsabi saiya, ‘huli ta ako nahiling mo, nagtubod ka: paladan an mga dae nakahiling alagad nagtubod’” (Juan 20:29).\nAlagad dae yan nangangahulugan na mayong ebidensya kan eksistensya kan Dios. Sa Bibliya nasasabi, “An mga kalangitan nagbabareta kan kamurawayan nin Dios, asin an kahiwasan nagpapahayag kan ginibo nin saiyang mga kamot. An sarong aldaw nag tatao nin tataramon sa masunod na aldaw, asin an sarong bangui sa sarong bangui man nagpapahayag nin kadonongan. Daing nasabi, minsan mga tataramon, na dae nahinaniog si saiyang tingog. Sa bilog na daga luminuwas si saiyang daguing, asin sa katapusan nin kinaban si saiyang mga tataramon. Dian sa sainda ibinugtak an tabernaculo sa aldaw” (Mga Salmo 19:1-4). Kun hihilingon ta an mga bitoon, iintindihon ta an kahiwasan kan kinaban, obserbaran an mga makangangalas na nilalang, dalanon an pag sulnop kan saldang – gabos na mga ini nagtutukdo sa Diyos na kaglalang. Kung dae pa igo an mga bagay na ini, igwa man ebidensya an Dios sa satong mga puso. Sinasabi satuya sa Parahulit 3:11, “Linalang niyang magayon an gabos na saiyang panahon; ibinugtak man niya an kinaban sa saindang puso , sa bagay na ini na an tawo dae makarorop kan ginibo nin Dios pag poon sa kapinunan sagkod sa katapusan.” Sa satuyang sadiri yaon an pagbisto na igwang iba sa likod kan buhay na ini asin igwang iba maliban kan kinaban na ini. Pwede ta ining pahimutikan sa satong mga kadunungan pero an presensya kan Dios sa satuya asin sa satuyang kapalibutan dae ta pwedeng paindahan. Sa balyo kan katotoohan na ini, an Bibliya nag patanid na igwa nin mga tawo na mapainda kan eksistensya kan Dios: “Nagsabi an kablas sa saiyang puso; ‘Mayo nin Dios’” (Mga Salmo 14:1). Mantang kadaklan kan mga tawo sa laog kan bilog na kasaysayan, sa gabos na kultura, sa gabos na sibilisasyon, sa gabos na kontinente natuturubod sa eksistensya kan Dios, igwang Dios na nag kakawsa kan pagtubod na iyan.\nIdugang ta sa mga biblikal na argumento kan eksistensya kan Dios, igwa pa nin mga lohikal na argumento. Enot, an ontolohikal na argumento. An pinaka bistadong ehemplo kan ontolohikal na argumento iyo an pag gamit kan konsepto kan Dios nganing patotoohan an eksistensya kan Dios. Ini nagpupuon sa buot sabihon kan Dios bilang “saro na mayo nang maurog pa.” Tinitindugan kaini na mas orog an mag eksister kaysa sa dae mag eksister, kaya an pinaka orog dapat mag eksister. Kun an Dios dae nag eeksister, an Dios bako an pinaka orog sa gabos asin iyan ma liwas sa pinakang kahulugan kan Dios.\nAn panduwa iyo an teleolohikal na argumento. An teleolohikal na argumento nagsasabi na mantang an kinaban nagpapahiling nin sarong makangangalas na disenyo, igwa man nin makangangalas na Diyos na nag disenyo kaini. Halimbawa, kun an kinaban mas harani nin kadiit o mas harayo nin kadiit sa aldaw, dae ini magiging kapable na mag suporta nin buhay arog kan sinusuporta kaini ngunyan satuya. Kun an mga elementos sa satuyang kinaban igwang diit sanang kakulangan, kagabsan na nabubuhay sa kinaban magkakagaradan. An sarong molekyul na protina nabibilog sa tsansang 1 sa 10243 (iyan 10 asin sinusundan nin 243 na zero). An sarong cell binibilog yan nin milyon na protinang molekyuls.\nAn ikatlong lohikal na argumento sa eksistensya kan Dios iyo an inaapod na cosmolohikal na argumento. Gabus na epekto igwa nin kawsa. Ining kinaban asin gabos na yaon digdi gabos yan epekto. Igwang saro na nagkakawsa kan gabos na bagay nganing magkaburuo. Orog sa gabos, igwang saro na nagkakawsa tanganing an gabos na bagay mag eksister. An nagkakawsang iyan iyo an Dios.\nAn ika apat na argumento iyo an moral na argumento. Lambang kultura sa bilog na kasaysayan igwa nin katugunan. Lambang saro igwa nin pagmate kan tama asin kan sala. Pag gadan, pag putik, pag habon asin an imoralidad, gabos yan binibistong sala. Sain hale an pagmating iyan kan tama asin kan sala kung bakong sa banal na Dios?\nSa balyo kan gabos na ini, an Biblia nagsasabi na an mga tawo masikwal kan malinaw na kaaraman manongod sa Dios dangan magtobod mananggad sa kaputikan. Sa Roma 1:25 dinideklara, “Huli ta rinibayan ninda an katotoohan ni Dios kan kaputikan, asin sinda nagsama asin naglingkod sa mga linalang asin bakong sa kaglalang – na siya pinag oomaw sagkod lamang, Awot pa.” An bibliya nag poproklamar man na an mga tawo daeng sarahotan nganing dae magtubod sa Dios: “Huli ta an mga bagay niya na dae nahihiling magpoon pa kan paglalang niya kan kinaban, na iyo an saiyang daeng katapusan na kapangyarihan asin pagka Dios, nahihiling na nin malinaw, huling namamansayan dyan sa mga bagay na naginibo tanganing sinda dae magkaigwa nin sarahotan” (Roma 1:20).\nAn mga tawo nag sisikwal kan eksistensya kan Dios huli sa ini bakong base sa “syensya” o mayo ini nin “ebidensya”. An totoong rason iyo an pag sinda nag ako na igwa nin Dios, kaibahan kayan dapat nindang mareyalesar na sinda responsable sa Dios asin nangangaipuhan nin kapatawadan hale saiya (Roma 3:23, 6:23). Kun an Dios nag eeksister, kita kaipuhan na manimbagan saiya kan satuyang mga gawi. Kun an Dios dae nag eeksister, pwede tang gibuhon ano man na bagay na gusto ta na dae nagiisip na igwang Dios na mapadusa satuya. Iyan an rason tano ta kadaklan kan mga nagsisikwal kan eksistensya kan Dios minakugos sa tyoreya kan natural na ebolusyon – tinatawan sinda kainin nin alternatibo kaysa magtubod sa Dios na kaglalang. An Dios nag eeksister asin orog sa gabus aram kan lambang saro na siya nag eeksister. An katotoohan na igwa nin mga agresibong nagbabalo na pahimutikan an saiyang eksistensya nagpapatotoo sana na an Dios nag eeksister.\nPano ta maaaraman na an Dios nag eeksister? Bilang mga kristyano, aram tang an Dios nag eeksister huli ta nakiki-ulay kita saiya uru-aldaw. Dae ta siya nadadangog na nagtataram satuya pero namamatean ta an saiyang presensya asin an saiyang pag giya, aram ta an saiyang pagkamoot, kinakaipuhan ta an saiyang biyaya. Igwang mga bagay na nangyari sa satuyang mga buhay na mayong eksplenasyon maliban sa Dios. Kita milagrong isinalbar kan Dios asin binakli an satuyang mga buhay na mayo kitang ibang maginibo maliban sa bistuhon asin omawon an saiyang eksistensya. Mayo sa mga argumentong ini an makakadara sa siisay man na habong magtubod sa katotohan na risa-risa ng gayo. Sa katapus-tapusan, an eksistensya kan Dios dapat na akoon asin tubudon (Hebreo 11:6). An pagtobod sa Dios bakong lakdang nin sarong buta pasiring sa kadikluman; an pagtubod sa Dios siguradong lakdang paduman sa maliwanag na lugar kung sain kadakul na tawo na an nakaabot.


2 NEPHI TSAPTER 11\nNahiling ni Jacob an saiyang Paratubos --- An ley ni Moises iyo an nagsisimbulo ki Cristo asin nagpapatunay na siya maabot.\nAsin ngonian, si Jacob nin kadakul na mga bagay sa sakuyang mga katawohan sa panahon kaidto; maski siring iyo sana an mga bagay na ini ang pinaghingoha kong maisurat, ta an mga bagay na sakong naisurat na iyo an nakapakontento sako.\n2 Asin ngonian ako, si Nephi, magsusurat nin kadakul pang mga tataramon ni Isaias, ta an sakong kalag nag-oogmang gayo sa saiyang mga tataramon. Ta ibabaing ko an saiyang mga tataramon sa sakuyang mga katawohan, asin ako an magpapadara sainda duman sa gabos kong mga kaakian, ta siya talagang tunay na nakahiling kan sakuyang Paratubos, maski na ngani ako nahiling na Siya.\n3 Asin an sakong tugang, si Jacob, nahiling na man siya arog ka pagkahiling ko saiya; kun kaya, ako an magpapadara kan saindang mga tataramon pasring duman sa sakong mga kaakian tanganing patunayan sa sainda na an sakong mga tataramon totoo. Kun kaya, sa paagi nin mga tataramon kan tulo, an Diyos nagtaram, sakuyang itutugdas an sakong tataramon. Maski siring, an Diyos nagpadara nin kadagdagan na mga testigo, asin Siya mismo an nagpatunay kan saiyang mga tataramon.\n4 Hilnga, an sakong kalag nag-oogma sa pagpapatunay sa sakong mga katawohan an katotoohan kan pag-abot nin Cristo; ta siring na, ining katapusan na an ley ni Moises ipinagtao; asin an gabos na mga bagay na itinao kan Diyos magpoon sa kapinunan nin mundo, sa mga tawo, iyo an patunay na nagsisimbulo sa Saiya.\n5 Asin man an sakong kalag nag-oogmang gayo sa mga tipan nin Kagurangnan na saiyang ginibo sa satuyang mga ama; iyo, an sakong kalag nag-oogmang gayo sa saiyang grasya, asin sa saiyang hustisya, asin kapangyarihan, asin an pagkaherak sa dakulaon asin eternal na plano nin pagliligtas gikan sa kagadanan.\n6 Asin an sakong kalag nag-oogmang gayo sa pagpapatunay sa sakoang mga katawohan na puwera lang na an Cristo mag-abot an gabos na mga tawo kaipuhan na mapapara.\n7 Ta kun mayo nin Cristo mayo man nin Diyos; asin kun mayo nin Diyos mayo man kita, ta mayo man kuta na nin paglalalang. Pero igwa nin sarong Diyos, asin siya iyo an Cristo, asin siya mag-aabot sa kapanoan kan saiyang sadireng panahon.\n8 Asin ngonian ako magsusurat kan ibang mga tataramon ni Isaias, na kun siisay sa sakuyang mga katawohan an makakahiling kaining mga tataramon puwedeng ipaglalangkaw an saindang mga puso asin mag-oogmang gayo para sa gabos na mga tawo. Ngonian iyo ini an mga tataramon, asin puwede nindong ibaing sinda sa saindo asin sa gabos na mga tawo.\n# posted by Unknown @ 10/06/2004 11:58:00 AM\n2 NEPHI TSAPTER 10\nAng mga Judio ang magpapako kan saindang Diyos ---- Sinda magkakaralat hanggan sinda magpoon nang magtubod saiya --- An Amerika iyo an magigin daga nin libertad kun saen mayong hade an maghahade --- Makipagbalikan sa Diyos asin magkamit nin kaligtasan sa paagi kan saiyang grasya.\nAsin ngonian, ako, si Jacob, nagtataram sa saindo giraray, sakong namumutan na mga tugang, manungod kaining matanos na sanga na sako nang naisabi.\n2 Ta hilnga, an mga pangako na satuya nang nakamtan iyo an mga promisa sa satuya na yon sa laman; kun kaya, bilang ini ipinahiling sa sakuya na kadakul kan satuyang mga kaakian mapapara sa paagi nin laman nin huli sa dae pagtubod, maski siring, an Diyos magigin pano nin pagkaherak sa kadaklan; asin an satong mga kaakian maipamumugtak giraray, na tangani na sinda madadara sa mga bagay na magtatao sainda kan tunay na kaaraman kan saindang Paratubos.\n3 Kun kaya, arog kan sinabi ko na saindo, ini kinakaipuhan na marhay na may pakinabang na si Cristo --- ta kan nakaaging banggi an anghel nagtaram sa sakuya na iyo ini ang saiyang pangaran --- dapat na manggikan sa mga Judio, sa mga katawohan na iyo an pinakamakasalanon na parte kan mundo; asin sinda an magpapako sa krus saiya --- ta kaya ini pinagboot kan satuyang Diyos, asin mayo nang ibang nasyon sa kinaban na iyo an magpapako sa krus kan saindang Diyos.\n4 Ta kun an makapangyarihan na mga milagro mangyayari sa mga nasyon sinda magsosolsol, asin makakaaram na Siya iyo an saindang Diyos.\n5 Pero nin huli sa mga palsong pagkapadi asin sa mga kadaendatahan, sinda na yaon sa Jerusalem magtatagas kan saindang mga liog laban sa Saiya, na tanganing Siya mapapako sa krus.\n6 Kun kaya, nin huli sa saindang mga kadaendatahan, mga destroso, mga taggutom, mga kapestehan, asin mga pagpapabulos nin dugo iyo an mag-aabot sa sainda; asin sinda na dae madedestroso magkakaralat sa gabos na mga nasyon.\n7 Pero hilnga, kaya nagsabi an Kagurangnang Diyos: Kun an aldaw mag-abot na sinda magtutubod sa sakuya, na Ako an Cristo, pagkatapos na ako nakipagtipan sa saindang mga ama na sinda maipapamugtak giraray sa laman, sa ibabaw nin kinaban, duman sa mga kadagaan kan saindang kamanahan.\n8 Asin ini nangyaring naglipas na sinda titiriponon gikan sa saindang haloy na pagkakawatak-watak, gikan sa mga isla nin dagat, asin gikan sa apat na mga parte kin kinaban; asin an mga nasyon kan mga Hentil magigin dakula sa mga mata ko, nagsabi an Diyos, sa pagdadara sa sainda duman sa mga kadagaaan kan saindang kamanahan.\n9 Iyo, an mga hade kan mga Hentil iyo an mga paramangnong ama sa sainda, asin an saindang mga reyna iyo an magin mga parabantay na ina; kun kaya, an mga pangako nin Kagurangnan iyo an dakula para sa mga Hentil, ta siya nagtaram kaini, asin siisay an puwedeng magkontra?\n10 Pero hilnga, an dagang ini, sabi nin Diyos, iyo an magin sarong daga kan saimong kamanahan, asin an mga Hentil magigin paladan sa ibabaw kaining daga.\n11 Asin an dagang ini iyo an magigin sarong daga nin libertad kan mga Hentil, asin mayo nin mga hade sa ibabaw nin daga, na iyo an magpapaitaas gikan sa mga Hentil.\n12 Asin sakong pakukusugon an dagang ini laban sa gabos na mga nasyon.\n13 Asin siya na makikiiwal laban sa Sion mapapara, sabi nin Diyos.\n14 Ta siya na mag-iitaas nin sarong hade laban sakuya mapapara, ta Ako, an Kagurangnan, an Hade nin Kalangitan, iyo an magin saindang hade, asin Ako an magigin sarong liwanag sa sainda sagkod pa man, na mga nagdarangog kan sakuyang mga tataramon.\n15 Kun kaya, sa kausang ini, na an sakong mga tipan puwedeng mautob na sakuyang ginibo sa mga kaakian nin mga tawo, na ako maggigibo sa sainda habang sinda yaon pa sa laman, kaipuhan kong raoton an mga sikretong mga kagibohan nin kadikloman, asin ka mga paggagaradan, asin kan mga karumputan.\n16 Kun kaya, siya nakikiiwal laban sa Sion, na parehong Judio asin Hentil, na parehong uripon asin libre, na parehong lalake asin babae, mapapara: ta sinda iyo an mga prostituta sa bilog na kinaban; ta sinda na bakong para sako iyo an mga laban sako, sinabi kan satuyang Diyos.\n17 Ta Ako mag-uutob kan sakuyang mga promisa na sakong ginibo sa mga kaakian nin mga tawo, na Ako maggigibo sa sainda habang sinda yaon pa sa laman---\n18 Kun kaya, sakong namumutan na mga tugang, kaya sinabi kan satong Diyos: Ako an magpapasakit kan saimong banhi sa paagi kan kamot nin mga Hentil; kun siring, Ako an magpapalumoy sa mga puso kan mga Hentil, na sinda magin arog sa sarong ama sainda; kun kaya, an mga Hentil magigin paladan asin nabibilang sa laog kan harong nin Israel.\n19 Kun kaya, Ako an magkokonsagra sa dagang ini para sa saimong banhi, asin sa sainda na magigin kabilang sa saimong banhi, sagkod pa man, para sa saindang daga kan saindang kamanahan; ta ini sarong pinakapiling daga, an sabi nin Diyos ssa sakuya, na mangingibabaw sa gabos na ibang kadagaan, kun kaya ako maggigibo sa gabos na tawo na nag-eerok dyan na sinda magsamba sako, sabi nin Diyos.\n20 Asin ngonian, sakong namumutan na mga tugang, sakong nahihiling na an satuyang Diyos pano nin pagkaherak na Diyos na iyo an nagtao satuya nin grabe kadakulang kaaraman manungod kan mga bagay na ini, dapat niyatong giromdomon siya, asin bayaan niyato sa gilid an satuyang mga kasalan, asin dae niyato iduko an satuyang mga payo, ta kita bako man an itatakwil; kun siring, kita pinahale paluwas sa daga kan satuyang kamanahan; pero kita pinangenotan na dinara sa sarong mas marhay na daga, ta an Kagurangnan ginibo na an dagat iyo an satuyang agihan, asin kita yaon sa sarong isla nin dagat.\n21 Pero dakula an mga pangako nin Kagurangnan sa saindo na nag-eerok sa mga isla nin dagat; kun kaya bilang ini sinabing mga isla, ini kinakaipuhan na igwa pang grabe kesa kaini, asin sinda man na-eerokan kan satuyang mga katugangan.\n22 Ta hilnga, an Kagurangnan Diyos igwa nin pinapaluwas paharayo sa panahon hanggan sa sarong panahon gikan sa harong nin Israel, uyon sa saiyang kagustuhan asin kaogmahan. Asin ngonian hilnga, an Kagurangnan nakakagiromdom sa sainda gabos na nagkwaratak-watak, kun kaya siya nakagiromdom satuya giraray.\n23 Kaya, paogmaha an saindong mga puso, asin giromdoma na ikaw libre na maggibo para sa saimong sadire--- na magpili sa dalan nin daeng katapusan na kagadanan o sa dalan nin eternal na buhay.\n24 Kun kaya, sakong namumutan na mga tugang, makipag-olian kamo sa kagustuhan nin Diyos, asin bako sa kagustuhan kan diyablo asin kan laman; asin giromdoma, pagkatapos mong makipag-olian sa Diyos, na iyo sana ini asin sa paagi nin grasya nin Diyos na tanganing kamo maliligtas.\n25 Kun kaya, an Diyos sana iyo an magbabangon saindo gikan sa kagadanan sa paagi nin kapangyarihan kan pagkabuhay-liwat, na tanganing kamo maaako duman sa eternal na kahadean nin Diyos, na tanganing kamo puwedeng mag-oomaw saiya sa paagi kan saiyang banal na grasya. Amen.\n# posted by Unknown @ 10/05/2004 05:21:00 PM


Nelly Villafuerte - Wikipedia\nSi Nelly Favis Villafuerte sarong Filipinong abogada, parasurat, kolumnista sa peryodikong Manila Bulletin, nagtutukaw direktor sa magkapirang korporasyon asin nagin editor nin magasin. Siya an agom kan kongresistang si Luis R. Villafuerte.\nSiya nagkandidato para sa terser distrito kan Camarines Sur bilang Kongresista sa eleksyon taon 2013 alagad nadaog siya ni Maria Leonor Robredo.\n4 Mga libro asin publikasyon\n5 Mga onra asin pagmidbid\nSiya nagtapos sa elementarya asin sekundarya na valedictorian. Dangan nagin iskolar kan nag'adal sa Unibersidad kan Pilipinas asin siya an nagin senior valedictorian kan nagtapos nin abogasya sa UP College of Law (1959). Kan magkuang Bar Exam, siya nagpwestong ika-7 sa mga may pinakahalangkaw na grado. Siya nagtapos nin Master's Degree man sa Business Management kan nag'adal sa Asian Institute of Management kan taon 1973.\nAgom kan si Kong. Luis R. Villafuerte, siya igwang anom na aki: Mariano "Bong" III, Mylene, Lalaine, Marita, L-Ray, asin si Lori-Lisa.\nBilang sarong propesyonal, dakulon an katongdan na saiyang kinaptan asin dakul na trabaho an saiyang pinagkasibotan. Kan mga enot na panahon siya nagin Executive Producer kan programang "Business Today" sa GMA 7 (1992-1995), Executive Producer kan sarong dokumentaryo tituladong "The Gallant Filipino" (1994) sa GMA 7; siring man kan dokumentaryo sa buhay ni Ninoy Aquino "Moments with Ninoy" (1993) sa parehong estasyon. Nagin siyang editor kan magasin na Panorama (1996-1998).\nSiya nagin man Gobernador sa Board of Investments (1998-1996), Undersecretary sa Department of Trade and Industry sa sarong departamento duman, asin regular na myembro kan Monetary Board kan Bangko Sentral ng Pilipinas (2005-2011).\nSa presente, siya direktor sa Skyphone Logistics, Inc., direktor sa Wi-Tribe Telecoms, Inc., asin direktor man sa Petron Corporation poon pa kan Desyembre 2011. May duwang kolum siya sa Manila Bulletin na sinusurat, an saro tituladong "Export Action Line" na tuyong pinapaluwas kun Sabado asin an kolum na "Gentle Breeze" na naluwas doro-Domingo.\nMga libro asin publikasyonLiwaton\nLaws on Banking & Financial Intermediaries Philippines (4 na tomo) 2012\nHandbook on Laws & Regulations on Micro & Small Enterprises with commentaries, 2011\nBook on What Credit Cardholders Should Know About Interests and Penalties on Credit Card Transactions, 2011\nHandbook on Microfinance (Philippines 2007)\nUnderstanding Cyberspace, 2001\nHandbook on Exporting, 1989, 1991, 1994\nSpecial Report on Cyber Law & Cyber Crimes, 16 na parte, nagluwas sa Manila Bulletin (March 2000)\nMga onra asin pagmidbidLiwaton\nAIM Honor and Prestige Awardee for Outstanding Government Service (March 5, 2004)\nOutstading Woman in Media and Journalism, sarong gawad presidensyal sa administrasyon ni Pres. Fidel Ramos (1996)\nResipyente, Father Jose Burgos Achievement Award, para sa serbisyo publiko asin naginibohan (2009)\nPinaghugot gikan sa "https://bcl.wikipedia.org/w/index.php?title=Nelly_Villafuerte&oldid=181266"\nLast edited on 3 Abril 2019, at 14:02


Debosyon ki Ina dai tanyog kan Covid-19\nImahen ni Nuestra Señora de Peñafrancia dai na maluwas sa simbahan para sa traslascion asin fluvial procession sa maabot na Peñafrancia fiesta alagad an debosyon magpapadagos. (mary.com)\nMayo nang mga actividadad sa Festividad ni Ina sa maabot na bulan nin Septiembre nin huli kan coronavirus disease alagad an debosyon magpapadagos sa paagi nin siyam na aldaw na sarabay na nobenaryo sa Naga Metropolitan Cathedral asin sa mga parokya kan Archidiocesis nin Caceres sa Camarines Sur.\nIni an mga pahayag ni Arsobispo Rolando Octavus J. Tria Tirona, OCC, DD kan Caceres sa ginibong press conference sa Peñafrancia Basilica Minore kan Sabado, Hunyo 27 sa Joint Declaration of the Archdiocese asin kan City Hall mantang nagrarani na an bulan nin Septiembre sa ika-138th Divino Rostro and 310th Our Lady of Peñafrancia Festivities ngonian na taon.\nEnvez kan prusisyon inaalok an devotos ipadagos an debosyon sa paagi kan mga novena masses sa mga parokya asin magtenir na sana sa saindang lokalidad asin dai na mag-viaje sa Ciudad nin Naga.\nEnot nang nagluwas an bareta sa Bicol Mail isyu kan Hunyo 25 na cancelado na kan Simbahan an tradisyonal na Traslacion asin Fluvial procession ki Ina asin ki Divino Rostro maging an mga darakulang actividades kan City Hall na kinababalehan kan regional military parade, civic parade asin drum and lyre.\nAlagad sa ginibong pirermahan kan Caceres asin kan City Hall sa Joint Declaration kasabay kan press conference piggibong pormal an kasundoan ninda Arsobispo Tirona asin Alcalde Nelson Legacion sa presencia kan iba pang may katungdang kan Simbahan, Naga City Police Office, Public Safety Office asin City Health Office.\nSinabi man ni Alcalde Legacion saindang papahiwason an inpormasyon sa publico para makaabot sa ibang lugar nganing dai na makabuyo na magpasiring sa Ciudad nin Naga huli ta cancelado na an traslacion asin fluvial procession asin iba pang mga actividades kan ciudad asin kan simbahan.\nKabale pa sa cancelado ngonian na taon dawn, Perdon, Harubay asin ano man na prusisyon; paghadok sa Ina’s miraculous images, sa Peñafrancia Shrine asin iba pang mga simbahan, kabale na an Manto ni Ina para sa healing and consolation; Gabos na civic asin actividades nin comercio, Voyadores Festival, Civic and Military Parades, Trade Fairs, Exhibits, Competition, Concerts asin gabos na tiripon o mass gatherings. (dpa)


1 NEPHI TSAPTER 11\nSi Nephi nahiling an Espiritu nin Kagurangnan asin ipinahiling man saiya an kahoy nin buhay --- Saiya man na nahiling an ina kan Aki ni Diyos asin nanudan niya an pagpakumbaba nin Diyos --- Nahiling niya an pagkapabunyag, ministeryo, asin an pagkapako sa krus nin Kordero nin Diyos --- Nahiling niya man an pangapudan asin ministeryo kan doseng Apostol kan Kordero.\nTa nangyaring naglipas na pagkatapos na ako nagmawot na makaaram sa mga bagay na nahiling kan sakuyang ama, asin igwa ako nin pagtubod na an Kagurangnan mahihimong ipaaram an mga ini sakuya, habang ako nakatukaw na nagmamawot sa sakuyang puso, ako napasa-Espiritu nin Kagurangnan, iyo, dinara ako sa sarong pinakahalangkawon na bukid, na dae ko pa nahiling kaidto, asin na dae ko pa man kaidto natutungtungan kan sakuyang mga bitis.\n2 Asin an Espiritu nagtaram sakuya: Uya, ano baya an pinagmamawot mo?\n3 Asin ako nagsabi: Ako nagmamawot na mahiling an mga bagay na nahiling kan sakuyang ama.\n4 Asin an Espiritu nagsabi sakuya: Nagtutubod ka na an saimong ama nahiling an kahoy na saiyang pinagsasabi?\n5 Asin ako nagsabi: Iyo po, aram mo po na ako nagtutubod sa gabos na mga tataramon kan sakuyang ama.\n6 Asin kan ako nakapagtaram na kan mga tataramon na ini; an Espiritu nagkurahaw nin sarong makusog na boses na nagsasabi: Pag-omawon an Kagurangnan, an Pinakahalangkaw na Diyos; ta siya an Diyos sa bilog na kinaban, iyo, an pinakahalangkaw sa gabos. Asin pinagpaurog ka, Nephi, ta ikaw bulanos an saimong pagtubod sa Aki nin Pinakahalangkaw na Diyos; kun kaya, ika makakahiling sa mga bagay na saimong marhay na pinagmamawot.\n7 Asin uya an bagay na ini itatao saimo bilang sarong senyal, na pagkatapos mong mahiling an kahoy na nagbubunga nin prutas na nanamitan kan saimong ama, ika man makakahiling nin sarong tawo na maghihilig paluwas sa langit, asin saiya ika magigin saksi; asin pagkatapos na ika makapagsaksi saiya, saimong patotohanan na siya iyo an Aki nin Diyos.\n8 Asin nangyari na an Espiritu nagsabi sakuya: Masdan mo baya! Asin ako nagmasid asin nahiling ko an sarong kahoy; asin idto arog sa kahoy na nahiling kan sakuyang ama; asin an kagayunan kaini ibahon na marhay, iyo, mas sobra pa sa gabos na kagayunan; asin an kaputian kaini mas pang minasobra sa kaputian nin mga nakalatag na niyebe.\n9 Asin nangyaring naglipas na pagkatapos na nahiling ko an kahoy, ako nagtaram sa Espiritu: Ako uya saimong pinahilngan kan kahoy na mas pinakamagayunon sa gabos.\n10 Asin siya nagsabi sa sakuya: Ano pa an pinagmamawot mo?\n11 Asin ako nagsabi saiya: Mawot kong maaraman an interpretasyon kan mga ini --- ta ako nakikipag-olay saiya na siring sa sarong tawong nagtataram; ta sakuyang nahihiling na siya yaon sa porma nin sarong tawo; pero maski na ngani, ako nag-aaram na idto iyo an Espiritu nin Kagurangnan; asin siya nagtataram sa sakuya bilang sarong tawo na nakikipag-olay-olay man sa kapwa tawo.\n12 Asin nangyari na siya nagsabi sa sakuya: Masdan mo baya! Asin ako nagmasid na garo maghihiling sa saiya, asin dae ko siya nahihiling; ta siya nawara sa sakuyang atubangan.\n13 Asin nangyaring naglipas na ako nagmasid asin nahiling an Bantog na siyudad nin Jerusalem, asin man an iba pang mga siyudad. Asin nahiling ko an siyudad nin Nazaret; asin sa laog nin siyudad nin Nazaret nahiling ko an sarong birhen, asin siya sobra an kagayunan asin maputi.\n14 Asin nangyaring naglipas na nahiling ko na buminukas an mga kalangitan; asin sarong anghel an nagbaba asin nagtindog sa atubangan ko; asin sinabi niya sa sakuya; Nephi, ano an saimong nahihiling?\n15 Asin ako nagsabi saiya: Sarong birhen, sobra an kagayunan asin man magayunon labaw pa sa ibang mga birhen.\n16 Asin nagsabi siya sakuya: Nakakaaram ka daw sa pagpapakumbaba nin Diyos?\n17 Asin ako nagsabi saiya: Aram ko na siya nagmumuot sa mga kaakian niya; kaya lang, dae ako nag-aaram sa boot ipasabot kan gabos na ining bagay.\n18 Asin nagsabi siya sakuya: Uya, an birhen na saimong nahihiling iyo an ina kan Aki nin Diyos na pagkatapos yaon sa manera nin laman.\n19 Asin nangyari na nahiling ko na an birhen pinagdadara nin Espiritu; asin pagkatapos siyang darahon kan Espiritu sa laog nin sarong panahon, an anghel nagtaram sa sakuya na nagsasabi: Masdan mo baya!\n20 Asin ako nagmasid asin nahiling ko liwat an birhen, may dara-dara nin sarong aki sa saiyang mga takyag.\n21 Asin an anghel nagtaram sa sakuya: Hilnga an Kordero nin Diyos, iyo, ini an Aki nin Daeng Kasagkuran na Ama! Nag-aaram ka daw sa boot sabihon kan kahoy na nahiling kan saimong ama?\n22 Asin ako nagsimbag saiya, na nagsasabi: Iyo po, an pagkamuot nin Diyos, na pinapahiling na ipinapamate sa mga puso kan mga kaakian nin mga tawo; kun kaya, ini an mas sobrang pinagmamawot labaw pa sa gabos na mga bagay.\n23 Asin siya nagtaram sa sakuya, na nagsasabi: Iyong gayo, asin iyo an mas na makapagpa-ogma sa kalag.\n24 Asin pagkatapos niyang maisabi an mga tataramon na ini, nagsabi siya sa sakuya: Masdan mo baya! Asin ako nagmasid, asin nahiling ko an Aki nin Diyos na kairiba-iba kan mga kaakian nin mga tawo; asin nahiling ko na kadakul an nagruluhod sa saindang mga bitis asin nagsamba saiya.\n25 Asin nangyaring naglipas na ako nakahiling kan sarong tinubong-lansang, na iyo man an nahiling kan sakuyang ama, na iyo an tataramon nin Diyos, na naka-antabay pasiring sa burabod nin buhay na tubig, o pasiring sa kahoy nin buhay; na an mga tubig iyo an sarong representasyon kan pagkamuot nin Diyos; asin nahiling ko man an kahoy nin buhay na sarong representasyon kan pagkamuot nin Diyos.\n26 Asin an anghel nagsabi giraray sa sakuya: Masdan mo asin hilngon an pagpapakumbaba nin Diyos!\n27 Asin ako nagmasid asin nahiling ko an Paratubos nin kinaban, na iyo ngani an pinagsasabi kan sakuyang ama; asin nahiling ko man an propeta na iyo an dapat na mag-aandam kan dalan bago pa man siya mag-abot. Asin an Kordero nin Diyos padagos na naglalakaw asin saiyang binunyagan; asin pagkatapos na mabunyagan, nahiling ko na nagbukas an mga kalangitan, asin an Espiritu Santo nagbaba paluwas sa langit asin nag-aantabay sa ibabaw niya na yaon sa porma nin sarong salampati.\n28 Asin nahiling ko na padagos siyang nagmiministeryo sa mga katawohan, na may kapangyarihan asin dakulang kamurawayan; asin an kadakul-dakul na mga tawo pinagtiriripon na nagkasararo tanganing dangogon siya; asin nahiling ko na pinapahale siya gikan sa kairibahan nin mga tawo.\n29 Asin nahiling ko man an doseng iba pa na nagsusurunod sa saiya. Asin nangyari na sinda pinagdarara kan Espiritu gikan sa atubangan kan sakuyang lalawgon, asin dae ko na sinda nagkahiriling pa.\n30 Asin nangyari na an anghel nagtaram giraray sa sakuya na nagsasabi: Masdan mo baya! Asin ako nagmasid, asin nahiling ko na an mga kalangitan buminukas giraray, asin ako nakahiling nin mga anghel na naghihirilig sa ibabaw kan mga kaakian nin mga tawo; asin naglilingkod sa sainda.\n31 Asin siya nagtaram sakuya giraray na nagsasabi: Masdan mo baya! Asin ako nagmasid, asin nahiling ko an kordero ni Diyos na padagos na kairiba-iba kan mga kaakian nin mga tawo. Asin ako nakahiling nin kadakul-dakul na mga katawohan na may mga kamatean, asin sinda nagsasakit nin gabos na manlaenlaen na mga hilang, asin igwa man nin nasasapian nin mga demonyo asin maaating mga espiritu; asin an anghel nagtaram asin ipinahiling niya an gabos na ining mga bagay sa sakuya. Asin sinda pinagburulong sa paagi nin kapangyarihan kan kordero nin Diyos; asin an mga demonyo asin an mga maaating mga espiritu pinagpaharale.\n32 Asin nangyaring naglipas na an anghel nagtaram giraray sa sakuya na nagsasabi: Masdan mo baya! Asin ako nagmasid asin nahiling ko an kordero nin Diyos, na dinarakop kan mga tawo; iyo, an Aki nin Daeng Katapusan na Diyos pinaghuhukuman kan kinaban; asin nahiling ko asin magpapatotoo kaini.\n33 Asin Ako, si Nephi, namasdan na siya pinagpataas sa ibabaw nin krus asin ginadan para sa mga kasalan nin kinaban.\n34 Asin pagkatapos na siya ginadan, nahiling ko an kadaklan na tawo sa kinaban, na sinda iribahan na pinagtiripon-tipon tanganing makikiiwal laban sa mga apostoles kan kordero; kaya an dose inarapud kan anghel nin Kagurangnan.\n35 Asin an kadakul-dakul na mga tawo kan kinaban sararong nagkatiripon-tipon; asin nahiling ko na sinda yaon sa laog nin sarong dakulaon asin mahiwas na pagharongon, arog kan pagharongon na nahiling kan sakuyang ama. Asin an anghel nin Kagurangnan nagtaram giraray sa sakuya na nagsasabi: Hilnga baya an mundo asin an kadunungan kaini; iyo, hilnga an harong nin Israel na nagkasararong nagtiripon para makikiiwal laban sa doseng apostoles kan kordero.\n36 Asin nangyari na nahiling ko asin makapagpapatotoo, na an Bantog asin mahiwason na pagharongon iyo an pinagmamalaki nin kinaban; asin ini nagbagsak, asin an pagkahugmak kaini grabeng marhay kakusog. Asin an anghel nin Kagurangnan nagtaram giraray sa sakuya, na nagsasabi: Iyo man ini an pagkadestroso kan gabos na mga nasyon, lahi, mga lenguwahe, asin mga tawo, na makikiiwal laban sa doseng apostoles kan Kordero.\n# posted by Unknown @ 4/09/2004 03:49:00 PM


‘‘Anticipated mass’’ pueding gibohon alas 9:00 nin banggui\nAn Archidiocesis nin Caceres sa Ciudad nin Naga ma-implementar kan ‘‘anticipated mass’’ sa pagsikad kan Misa de Gallo o Simbang Gabi puon sa Deciembre 15 bako lang alas 6:00 nin banggui envez puedeng magkaigwa pa nin dugang na misa alas 9:00 nin banggui.\nAn pagconducir nin nagkaperang Simbang Gabi mass bilang onra sa ‘‘Filipino Christian tradition alive’’\nSi Padre Louie Occiano kan Saint Bartholomew Parish Priest sa Baao, Camarines Sur asin director kan Caceres Commission on Communication (CCOM) nagpahayag na an alas 9:00 banggui ‘‘anticipated mass’’ iyo an gigibohon sa saiyang paroquia.\nAn orihinal na Aguinaldo Masses ginigibo alas 4:00 nin aga sa laog nin siyam na sunod-sunod na aga alagad huli kan pandemya asin estrictong implementasyon kan ‘‘social distancing’’ base sa direktiva kan Inter Agency Task Force alagad binago an oras envez ginibo nang alas 6:00 nin aga asin igwa pang anticipated mass.\nSi Arsobispo Rolando J. Tria Tirona, O.C.D., DD kan Caceres nagpaluwas nang Circular sa gabos na mga paroquia sa bagong oras kan Simbang Gabi asin an suhay na oras kan anticipated mass.\nKabale pa sa circular na pigmamandohan an mga paroquia na magkaigwa nin simbang gabi mass sa Barangay Chapels, alagad piglinaw ni Occiano dapat maenot an misa nin sarong oras sa paroquia.\nAn pagconducir nin mga misa sa Barangay Chapels tinutogon mantang limitado an paglaog sa simbahan huli kan estrictong implementasyon kan physical distancing.\nSinabi pa kan CCOM director na estrictong iimplementar kan mga paroquia an health protocol sa paglikay sa pagkuriyat kan virus.\nNin huli ta dai na tinutugot an paghaduk asin pagkapot sa mga imahen mantang igwa pang pandemya, an mga familia puedeng magdara kan saindang santo o imahen durante sa Christmass masses.


Home / Bicol News / Legazpi City / News / Nagpabakal overpriced na alcohol, kinasuhan\nBicol Standard Newspaper Tuesday, June 02, 2020 Bicol News, Legazpi City, News\nLEGAZPI CITY (Bicol Standard)—Pigsangatan na nin kaso an tulong persona sa Sorsogon asin Legazpi sa pagbalgar kan RA 10623 (Price Act), RA 7394, (Consumer Act of the Philippines) asin RA 9711 (FDA Law against Selling Overpriced Alcohol Products).\nSegun sa report kan Sorsogon police asin kan Police Regional Office 5, an mga suspechado iyo sinda Michelle Jazmin Gutierez, 22 anyos; John Paul Asi Macaraig, 27 anyos; pareyong taga Sorsogon, asin Jan-Rey Banania Arandia, 27, resident kan Legazpi.\nAn tulo dinakop sa entrapment operation kan Abril pakatapos sinda magpabakal nin overpriced na alcohol sa Magsaysay St., Barangay Sampaloc, Sorsogon City.\nLabi sa 100 na bote nin alcohol na may manlaen-laen na brand an narekober sainda.\nIni may kantidad na P21,360, sabi kan pulis.\nNagpabakal overpriced na alcohol, kinasuhan Reviewed by Bicol Standard Newspaper on Tuesday, June 02, 2020 Rating: 5


Inagurasyon kan Malasakit pig-aandaman na kan BMC\nMatapos kan inagurasyon kan pinakaenot na Regional Cancer Center sa Southern Luzon na namumugtak sa bagong edificio kan Bicol Medical Center sa Ciudad nin Naga, pig-aandaman naman an pagbukas kan Malasakit Center.\nNagkapera nang Malasakit Center digdi sa Bicol na pigtawan prioridad kan Duterte Administration na bugtakan man an BMC na iyo an pinakadakulang hospital sa rehiyon cinco.\nSi Tammy Lee, coordinator kan Office of Presidential Adviser for Bicol Affairs (OPABA) nagpahayag hinahalat nalang ninda an ipapaluwas na anuncio ni Dr. Francisco Sales, OIC Medical Director kan BMC asin saro sa magiging bisita iyo si Senator Elect Bong Go.\nAn elihidong senador iyo an nagtulod kan pagtugdas kan MC sa mga hospital kan gobierno nganing matabangan an mga pobreng pasyente na mapadale an saindang paghagad nin tabang asin ayuda.\nSinabi ni Lee an MC yaon na digdi an mga sub-office kan Department of Social Welfare and Development (DSWD), Philippine Charity Sweeptakes Office (PCSO), Philippine Health Insurance Corporation (PhilHealth) asin iba pang ahencia nganing sa saro na sanang lugar asin dai na madificilan an pasyente na sa paghanap kun kinakaipuhan an asistencia kan mga ahencia kan gobierno nasyonal.\nSa ngonian, puon na basbasan an Regional Cancer Center sa BMC kan nakaaging semana na naging juespe de honor si DOH Secretary Francisco Duque dakul nang mga pasyente an nagpipila tanganing dai na maggastos sa pagviaje asin abala sa oras kun mapasiring pa sa Manila.\nAn saro nalang pighahalat ni Dr. Sales iyo an house bill ni Congresista Gabriel H. Bordado Jr. kan tercer distrito kan Camarines Sur para sa dugang na bed capaicity hale sa 500 gigibohon nang 1,500 asin upgrading kan mga facilidades kan hospital.


Manggurano na tabi an pan de sal? | Magbikol Kita\nMonday, May 23, 2022, 4:51am\nPublished on Sunday, August 23, 2020, 7:35pm\nKakaiba an kapangyarihan kan kakanon. Kun ano an kinakakan mo, iyo ka iyan. An kinakakan mo iyo man an mapamidbid saimo: kun taga sain ka, kun ano an mga tinutubod mo, kun anong kaabtan mo ngapit.\nMga duwang taon an nakaagi kan an mga residente kan Camaligan nariparo na igwang mga English-speaking na nagkakaralot harani sa lumang sementeryo kan banwaan. An pag-ulay ninda, igwa na naman mga bagong abot na mga treasure hunters. Napag-araman ninda na kakaibang treasure an hinahanap kan mga ini. Sinda mga estyudante nin Arkiyolohiya na gikan pa sa University of California at Los Angeles (UCLA). Sinda parte kan Bicol Archeological Project na minukna kan Arkidyosesis nin Caceres asin kan banwaan kan Camaligan, Camarines Sur.\nInteresante an saindang mga nadukhayan sa saindang pagkalot. An lider kan grupo nin mga Arkiyologo, sarong Bikolano, tubong Tinambac, si Dr. Stephen Acabado. Sinabi nya sako na sa pagkalot ninda, an inot na hinahanap ninda iyo an mga tada nin mga kinakan kan mga tawo kaidtong panahon. Nahiling ninda sa Camaligan kun gurano kadakol an mga tibulaka nin mga laman-dagat. Susog man sa saiya, sa paagi kan pag-adal kan mga kinakan kan mga tawo kaidto, mamimidbidan mo kun ano an istilo ka pagkabuhay ninda, kun ano an mga hanapbuhay ninda, kun guraro ka-organisado an saindang komunidad, kun pàno nagtalubo an populasyon. Ining kaaraman na ini gikan sa saindang obserbasyon kan mga kinakan kan tawo. Sa paagi kan saindang pag-adal kan mga kakanon kan mga Bikolano kaidto, narurip ninda an kaaraman manungod sa sibilisasyon bago pa man mag-abot an mga Kastila.\nAn pan de sal na minimilmig lang nyato bago kakanon, o kaya sinasawsaw ta sa mainit na kape, kaiba an galunggong, ini mga ordinaryong kakanon kan Pilipino alagad sinda an sukulan kan ekonomiya kan satong nasyon. Sinda pwedeng magin barometro kun gurano kapatal o katibay an sarong presidente kan nasyon. An pan de sal ngunyan, tres pesos. Mayo ka nang mababakal na pisuhon. An presyo man kan galunggong inaabot nang 140 kada kilo. Ini sarong patunay kun guranong kamakapangyarihan an kakanon nin ordinaryong syudadano. Kan nakaaging taon, nangaipong mag-import kan Pilipinas nin 17,000 metriko-toneladang galunggong tanganing makontrol an presyo kan sirang ini sa merkado. Kun magmahal bigla, maririsa kun gurano kapalpak an satuyang mga ekonomista asin mga lider kan banwaan.\nHabo ta man na husgahan an sarong tawo susog sa saiyang kinakakan. Nagigirumduman ko kaidto an surubahan kan nasa high school pa. An mga Isabelina ngaya sa sobrang pa-cute, dai inuubos an laog kan sarong boteng Coke. Tibaad ngaya isipon kan iba na paslo sya sa kakanon o inumon. Ining mga ralatikan kan panahon, minapahayag kan satong punto na an tawo minsan nasusukol susog sa saiyang kinakakan o mga dai kinakakan. Syempre kadakol man napapasala sa salang bana-bana.\nSa buhay-pagtubod kan mga Kristyano, mas lalong pinapararom an dati nang mahalagang papel kan kakanon. An Bibliya, sa pagsaysay kan inot na pagkahulog kan tawo sa kasalan, minapuon sa pagkakan nya kan ipinangalad na bunga nin sarong kahoy sa paraiso. Sa gabos na pwede nyang kakanon asin pakinabangan sa hardin nin Eden, saro saná an ipinagbawal nin Dyos. An bungang idto na kadaklan na beses iniisip nyato na mansanas susog sa mga drawing kan mga artist, minarepresentar kan papel nin Mahal na Dyos sa bilog na uniberso. Kuahon mo na Adan asin Eba an gabos digdi sa paraiso apwera kan sakong papel bilang saindong Dyos. Kun kayâ an demonyo na sa porma nin halas, sinunsunan an tawo na ipinapangalad na bungang idto ta mabubuksan an saindang mga mata. An salà nin tawo bako sa simpleng pagkakan kundi sa paagi nin sarong kakanon, naipahayag nya an saiyang orgulyo asin daing pakilabot sa kabùtan nin Dyos. Sa ibang tataramon, an kasàlan luminaog sa buhay nin tawo, sa paagi nin sarong kakanon.\nBakong makangangalas, kun siring, na sa Bagong Tipan kan Bibliya, minawot man kan Dyos na iligtas an tawo sa paagi nin kakanon. Kan banggi na si Jesus pinasaluiban, nagkua sya nin tinapay, nagpasalamat, asin itinao ini sa saiyang mga disipulo, asin nagsabi: “Akua nindo ini asin kakana nindo gabos. Ini an sakong hawak na idudulot para sa saindo.”Abaa nang swerte kan kakanon na minawot nin Dyos na itao an saiyang sadiri sa porma nin arak asin tinapay! Abang gayon paghurup-hurupon na an presensya nin Dyos, ilinigtas an bilog na aspekto kan satuyang buhay, an gabos na espasyo asin panahon kaini, pati na an espasyo nin kakanon. Malinaw an kamawutan nin Dyos na dai nyato malingawan an paghanap sa Saiya siring kan arualdaw na paghanap nyato sa kakanon. Malinaw, siring man, an kabutan Nya na an presensya ni Jesus, siring sa kakanon, iyo an magin sukulan kan satuyang pagtalubo sa personal o sa sosyal na libelo. Sya, siring man, an barometro kan ekonomiya kan satong kaligtasan. Nagtutubod kita na nagigin kita kun ano man an satuyang kinakakan. Alagad ki Jesus, kita nagigin parte nya sa lambang pagkakan nyato kan saiyang hawak asin pag-inom ta kan saiyang dugo—kan langitnon na tinapay asin arak.\nSarong karungawan kun siring, kun dai pa kita mabasog.


Gikan sa Sambanwá Bicol Missalette, 11 Octubre 2020\nAn mga evangelio winoptico nakacentro sa programa ni Jesus na ibalangibog an Kahadean nin Dios (Basileia tou Theou). An evangelio ni San Mateo nakacentro sa pagdara nin Marhay na Bareta sa magkahalong comunidad nin mga Hudiyo asin Griyego o mga Gentil na nagtubod ki Cristo asin naging mga Cristiano. Dai nawawara an tensyon sa duwang grupo kaya an parabola ipinanunungod sainda.\nEnot, an Dios minahanda nin bangkete o fiesta para sa gabos. Sa enot na Babasahon hale ki Profeta Isaias, nilaladawan an Dios na galante sa pagpakakan nin masisiram na kakanon asin pagpa-inom nin mga managom na mga arak. Pinapamate niya an abundancia sa paagi nin bangkete. Pinapara niya an mga luha sa mga mata kan mga tawo sa bilog na kinaban. Ini an kaligtasan para sa gabos (universal salvation).\nSa icaduang Babasahon gikan sa Surat ni San Pablo sa mga taga Filipos, pinapa-abot man ni San Pablo na tood siya sa kadaihan asin abundancia, sa igwa asin sa mayo, sa kagutoman asin pagkabasog. Para saiya, God provides. An Dios an nagtatao kan gabos na biyaya asin bendisyon hale sa saiyang pagkaherak asin pagkamatinao. Sabi ngani sa Salmo 23, "an Kagurangnan sakong Pastor, dai nin anuman na magkukulang sa sako."\nSa Evangelio gikan ki San Mateo 22:1-14, sa liwat ipinapaabot sato an ladawan nin Dios nin abundancia na naghahanda nin engrandeng banquete (Royal banquet), bako sanang engrandeng kakanan (Lk 14:15-24). An bangkete Royal, sa Griyego “ariston” bako sanang sarong aldaw o sarong karakanan, kundi nagkakapirang mga aldaw. Arog kita kaiyan ka padangat nin Dios, “siksik, liglig, at umaapaw.”\nA royal banquet with a twist. An mga enot na imbitado o mga huespe de honor nagharabo, nagsarayuma, bako lang yan, nangurolog, nang harass, nang insulto asin naggaradan pa kan mga surogoon kaya labi an kaanggotan kan hade kaya pinadara kaini an mga kawal asin hukbo, winasak asin pinadusahan an mga paragadan asin sinulo an saindang ciudad. An scenario na ini minapagiromdom sato kan nangyaring pag sakop asin pagwasak kan Templo sa Jerusalem kan Romanong General na si Tito kan taon 70 A.D. Hinihiling kan mga Cristiano na ini sarong kapadusahan sa mga Israelita na nagsayuma sa imbitasyon na akoon ang evangelio na dara ni JesuCristo, an pagsayuma sa Kahadean nin langit na dara kan Mesias na si Jesus.\nAn icaduang imbitasyon pinanunungod sa mga nasa laylayan o mga nasa kalsada (sa Griyegong tataramon diexodos). Pinaimbitaran kan hade an gabos na mga nasa kalsada, marhay man o maraot, mayong diskrimimasyon. Gabos na yaon sa mga kalsada kabale na an mga nasa iskinita, gabos na mga etchapuera. Ini an imbitasyon para sa mga pagano, mga Griyego, mga Gentil, para sa gabos, para sa satuya. Iyo ini an twist, huli ta nagsayuma an piniling banwaan na Israel, nabenepisyohan kitang mga nasa laylayan, o mga nasa diexodos, mga kalsada (asin mga iskinita). Bako sana so mga maray asin mga banal, kundi si mga masombikal asin mga parakasala. Arog kita kaini ka padangat nin Mahal na Dios.\nPanghuri, pag inapod kita nin Mahal na Dios sa saiyang engrandeng bangkete, igwa kita nin responsibilidad o katongdan na mag sul-ot kan gubing na akma sa pang kasal, idtong angay asin formal na bado, simbolo kan satong pagiging katood (hetaire) kan kinasal. Dai kita puedeng maging Gate crashers ta kun dai, papahaleon kita sa bangkete, itatapok kita sa luwas kun saen yaon an pagtangis asin pagragot kan mga ngipon. Papadusahan kita nin makuri kaya an mga imbitado, bako lang imbitado, kundi kaipuhan magkakanigo asin makapasa sa paghatol kan Dios. Ini an leccion kan parabola. Makukua sa pinakahuring verso, v. 14: “kadakul an mga inapod, alagad kaka dikit an mga napili... Many are called but few are chosen.”\n— Rev. Fr. Philip Francis R. Bersabe Cura Parroco, Paroquia nin Nuestra Señora de Katipanan


Ina nin CIMARRONES\nPagpoon kan pandemya kan bulan na Marso ngonyan na taon, an mga Bikolano lalo na an mga Nagueños asin Camarinenses tulos naghapot sa saindang saderi, kun maglawig an lockdown asin quarintina na pigboboot kan gobyerno nasyonal abot sa katapusan kan taon 2020, magka-igwa daw nin Peñafrancia Fiesta?\nPalibhasa natoodan na sa laog nin halawig na panahon nin magkasurunod na henerasyon na an Fiesta nin Kabikolan en Honra kan Ina kan rehiyon na si Nuestra Señora de Peñafrancia na ginigibo kada bulan na Septyembre taun-taon, mayong palihis.\nApuera ngonyan na taon 2020.\nMagpoon kan icelebrar ini sa Ciudad de Caceres o an pig-aapod ngonyan na Ciudad nin Naga sobra sa 300 na taon na an nakaka-agui.Maski ngani nagriribay-ribay an bulan kan celebracion poon Hulyo sagkod Septyembre depende sa desisyon kan mga nanunungdan sa Simbahan pero ini naka-ugalian na kan mga Bikolano. Enot si mga Espanyoles ngona asin miembros kan alta sociedad an nag-oobservar kan kapistahan ni Santa Maria alagad sa lawig nin panahon si mga masa o kasaraditan na mga pigbabansagan na Cimarrones sa kaitaasan kan Naga sa pamitisan kan Isarog na nakumbertir na sa pagiging Cristiano asin Catoliko na makisumaro sa celebracion.\nAn enot na kapilya na estada ni Santa Maria na pig-aapod na Peña de Francia hali sa sarong lugar sa Espanya kataid kan nasyon kan Francia kun sain nagmilagro si Santa Maria.\nSusog sa estorya may ido na nagadan na inapon sa salog kan Naga kan kapinunan kan devocion an nabuhay asin naglangoy pasiring sa kusa habang ipigsasakay an Imahen kan Mahal na Virgen. Naglakop an estorya bako lang sa Naga kundi sa enterong Bikolandia, naglakop man an estorya kan milagro kun kaya naguin mas popular an panrehiyon na celebracion\nBago naghali an mga Espanyol sa Pilipinas asin Kabikolan sa huring parte kan ika-19 siglo bantugan na an celebracion kan Fiesta na pinagdadalaw kan mga Bikolano magpoon Sorsogon, Albay asin an mga provincias sa Central Luzon asin Kabisayaan na sakop kan Deocicis de Caceres nagsusungko kada pintakasi digdi sa ciudad nin Naga tangarig magpangadie ki Ina parte kan saindang taonan na devocion.\nSa huring parte kan panahon nin Espanyol kan madestino sa Caceres si Obispo Francisco Gainza(1862-1879) orog na naguin makolor asin maogma an fiesta kan an traslacion o an paglipat kan imahen ni Ina pasiring sa Cathedral pinapa-agui por medyo nin prusisyon hali sa daan na Peñafrancia Shrine por medyo kan presenteng Peñafrancia Avenue (kadto pig-aapod Via Gainza).\nOrog na maogma an pagbuwelta ni Ina sa sadering harong ta an Imahen isinasakay sa salog kan Naga hali sa dalhogan sa centro, ginatos o rinibo pa an mga voyadores na nag-iiriba sa sakay sa pagoda alagad anas sana kalalakihan mayo ni sarong babae.\nSusog sa estorya an Cathedral yaon sa lugar na kinatutukdukan ngonyan kan saod o supermarket antes ebalyo sa may parteng Santa Cruz sa presenteng kinamumugtakan ngonyan.\nLabing 100 anyos na an nakaka-agui kan panahon na nin mga Amerikano asin an Obispo si Msgr. Jorge Barlin, primerong Obispong Pilipino sa nadyon, Bikolano pa, kan permanente nang icelebrar an Fiesta ni Ina sa bulan na Septyembre.\nSararo pa kaidto an Canarines Sur asin Camarines Norte sa pig-aapod na Ambos Camarines.\nNagigiromdoman ko kan ako aki pa, dinara ako kan sakong ina sa Naga nganing magdalan nin parada, traslacion asin sakay asin magsimba sa Cathedral, maogmahon akong marhay ta maski aki dai makapa-Naga kun daing sapatos, media-pantalon asin bagong bado. Kadakol pating tao.\nPero kan ako magtrabaho na sa media bako lang na nadalan ko an sakay kundi nakatabang pa ako pagsalvar kan buhay kan si mga biktima kan pagbagsak kan Colgante kan 1972.\nNakaiba ako sa pagcover kan sakay kan nasa ABS CBN, DZRB, DZGE, Manila Chronicle, DWLV, PTV 5 asin GNN 48. Namati ko an init kan lawas adin ga’not kan mga voyadores asin kan saindang dai maipaliwanag na kaogmahan sa pagrokyaw ki Ina.\nMay panahon ngani na inabot ko pa na an traslacion saka an prusisyon antes kan sakay inaabot sagkod kadikluman nin bangui ta nagzizigzag an andas ni Ina asin nagpupukan-pukan pa an saiyang imahen.\nIyan gabos parte kan taonan na celebracion na dinadalaw nin abot sa sarong milyon katao bako lang Bikolano kundi pati ibang Pilipino asin mga dayuhan.\nKaya kan biglang mag-anunsyar an lokal na gobyerno kan Naga asin an Simbahan Catolika tanganing maibitaran an pagwarak kan helang na Covid 19, mayong Peñafrancia Fiesta ngonyan na taon 2020.\nMayong parada (civic saka military), mayong voyadores fiestival, mayong Miss Bicolandia, mayong traslacion, mayong sakay asin iba pang tiripon-tipon na mabalgar sa health protocold kan gobyerno.\nMapungaw kuta kundi arumbeli maglakop an helang na Covid sa enterong Kabikolan. Sa naka-aguing 300 na taon may mga epidemya, tag-gutom, giyera man na nangyari kun kaya dinagdagan pa an devocion ki Ina kan devocion ki Divino Rostro o an sagradong lalawhon ni Jesus.\nAn mga Bikolano nakanood na asin kumbinsido sa pagboot kan simbahan asin gobyerno na dai magpweresto sa fiesta, mag-eristar sa harong, magpangadie, magkantang “Resuene” asin tawan halaga an buhay kam lambang saro asin kan mga miembros kan satong pamilya asin kumunidad.\nAn gabos iatang na lang direktamente ki Ina asin sa Mahal na Diyos. Amen.


P151B na proyecto sa PNR hagad idetalye kan DOTr\nAn Sangguniang Panlungsod kan Ciudad nin Naga sa pamamayo ni Bise Alcalde Nelson Legacion hahagadon sa Department of Transportation (DOTr) sa paagi ni Secretaryo Arthur Tugade nganing idetalye sa City Hall an propuestong P151.3 bilyon na modernong proyecto sa Philippine National Railway South Commuter Line na dakulang bagay sa pag-asenso sa economia bako lang kan ciudad envez sa rehiyon Bikol.\nAn kahagadan sa DOTr pigkasuronduan kan miembros kan SP sa paagi nin joint and collection motion sa sesyon regular kan Agosto 8 na pigtulod ni Consejal Julian Lavadia Jr. kasunod kan plano kan administrasyon ni Presidente Rodrigo Duterte na mag-utang nin P140 bilyon sa China nganing gamiton sa mga proyecto sa infrastractura na kun haen an Bikol saro sa makikinabang huli ta bilyones peso an gagamiton sa pagpakarhay kan mga relis asin serbisyo kan perrokaril.\nPerang administrasyon an nagpangako na iimplementar na an proyecto sa PNR alagad sa ngonian dakula an paglaom kan Bikol na marerealisar\nna ini sa presenting administrasyon, sabi kan consejal.\nAn gobierno nacional nagtagama nin bilyon pesos na fondo para sa tolong mga darakulang proyecto na kinababalihan kan Chico river pump na nagcacantidad P2.7 bilyon, P10.9B para sa water source kaliwa dam, asin P151.3B sa PNR na nag-aabot sa total na P164.9B, an nacion kan China mapautang sa Filipinas nin P140B alagad an kakulangan na P29B maghahale na sa sadiring fondo kan satong gobierno, sabi pa.\nAn dakulang fondo sa PNR gagamiton para sa bagong mga kotse kabale na an rehabilitasyon sa mga relis haleng Tutuban PNR Station sundo sa Matnog, Sorsogon na posibleng iimplementar sa laog kan taon 2017.\nSinabi ni Lavadia an PNR dakulang constribusyon sa pagtalubo sa lado nin economia asin pag-asenso kan Ciudad nin Naga asin Camarines Sur particularmente sa rehiyon Bikol oras na marealisar na an proyecto.\nAn pagbuhay kan viaje kan perrokaril maogmang bareta sa lokal na gobierno kan ciudad asin namamanuan digdi huli ta mas lalong mauswag an economia na makonectar sa iba pang provincia asin rehiyon kan Luzon.\nInteresado an ciudad na maaraman an detalye kan bilyones peso na proyecto sa infrastractura asin kun panong iimplementar, sabi pa kan consejal.\nSi Congresista Gabriel H. Bordado Jr. kan tercer distrito kan Camarines Sur sa enot na mga bulan kaini sa 17th Congress nagplantiar na nin house bill para sa modernong pagpkarhay kan PNR bako sanang rehabilitasyon nganing mas efectivo an serbisyo sa rinibong Bikolanong pasajeros.\nDATING PRESIDENTE AQUINO ENOT NANG NAGTAGAMA NIN P171B\nKan panahon ni Presidente Benigno Aquino III pigtagamahan na nin P171B na fondo na dapat maimplementar ngonian na taon alagad naabala mientras aaboton sa quince hasta veinteng bulan an paggibo kan detailed engineering asin matatapos an proyecto sa laog nin apat na taon o hasta sa 2021 nganing maging operational na an viaje kan tren.\nAn P171B gagamiton para sa ’’modernization’’ kan North-South Trail project na mapuon sa Tugegarao hasta sa Matnog, Sorsogon.\nSa mga lugar kan Tutoban, Calamba, Laguna pasiring sa Ciudad nin Legaspi asin mga extension sa Matnog, Sorsogon asin Batangas.\nHuli kan bagong plano naman kan bagong administrasyon dapat maaraman kan mga Bikolano an detalye sa propuestong PNR South Commuter Line, sabi pa ni Lavadia.\nSa ngonian an viaje kan commuter train limitado sana haling PNR Station kan Naga hasta sa Sipocot, Camarines Sur. (DPA)


Home / Albay / Legazpi / Legazpi City / mayon / MayonPH / News / Forced evacuation, isinagibo sa Legazpi City huli sa matinding lava flow\nForced evacuation, isinagibo sa Legazpi City huli sa matinding lava flow\nBicol Standard Newspaper Tuesday, January 16, 2018 Albay, Legazpi, Legazpi City, mayon, MayonPH, News\nPhotos taken from the walls of Kgd. Melissa Abadeza and Vince Baltazar\nLegazpi City - Matinding lava flow an nanutaran puon kasubanggi sagkod ngonyan na aga sa South West Quadrant kan Bulkang Mayon, kun kaya magdamlag man na nagsagibo nin forced evacuation sa mga residentes na nasa pamitisan kan bulkan sa Legazpi City, Albay.\nKasubanggi, Duwang military trucks, government owned vehicles, mga jeep, asin mga pribadong sasakyan ang nagtarabang tabang sa paghakot kan ginatos na mga pamilya gikan sa mga Brgy Kan Mabinit, Bonga, Matanag, asin Buyuan.\nAn mga taga Buyoan an dinara sa Bagumbayan Central School;\nBrgy Mabinit sa Bogtong Elementary School;\nBegy Bonga sa Gogon Elementary School;\nasin Brgy Matanag sa Albay Central School.\nKun babalikan, puon kan mga nakalihis pang mga aldaw, enot ng nagpa erebakwar an gabos na mga banwaan asin Siyudad sa Albay kan mga residentes ninda na yaon sagkod sa 7kms extended danger zone alagad dae muna an Legazpi City huli ta mahalat na sana nin Alert Level 4.\nNapag araman na lampas man kaya sa extended danger zone an nasambit na mga baranggay.\nAlagad kasubanggi, naghiwas pang maray an pigbubulusan kan Lava kun saen paghali sa pigtututokan kaini na area kan brgy Miisi, Daraga, abot na ini sagkod sa itaas na parte kan nabanggit na mga baranggay.\nSa presente, maabot na sa sobra 15 mil na mga persona an nasa mga evacuation centers sa bilog na probinsiya kan Albay. (Vince Villar)\nForced evacuation, isinagibo sa Legazpi City huli sa matinding lava flow Reviewed by Bicol Standard Newspaper on Tuesday, January 16, 2018 Rating: 5